ועדת הכלכלה, כנסת 25, פרוטוקול מספר 284, 2024-02-05 00:00

דוד ביטן: אני פותח את ישיבת ועדת הכלכלה

דוד ביטן:  לפני שניכנס לנושא הדיון, נמצאות כאן משפחות החטופים שרוצות לומר מספר מילים

דוד ביטן:  בבקשה

בניה תם: אני בן דוד של איתן מור שנחטף מהמסיבה בנובה בשעה שחילץ גופות של שתי בחורות שהיו בדרך, בתחילת המנוסה שלהן

בניה תם:  אני מתגעגע לאיתן בן דודי עד עמקי נשמתי

בניה תם:  איתן ואני קרובים מאוד בגיל, איתן בן 24, שנתיים מתחתיי

בניה תם:  אנחנו נמצאים בתקופה מאוד קשה, תקופה של הרבה לחץ וחרדה והרבה מחשבות על מה שהוא עובר, מה קורה איתו, מה עושים לו שם, איך הוא נראה אחרי כל כך הרבה זמן בשבי, איך הוא מרגיש

בניה תם:  הלוואי וכבר הייתי רואה אותו כאן לידי, מחבק אותו, שומע חוויות, מנסה לעזור ולחזק אותו

בניה תם:      בעקבות העסקה שהולכת ומתרקמת אני קורא מכאן לכל מקבלי ההחלטות לא להגיע לעסקה שמפרידה ומחלקת ומפצלת את בין החטוף לחטופה, בין חטוף מבוגר לחטוף צעיר, בין החיילת לאזרח

בניה תם:  אם משחררים, משחררים את כולם בלי חלוקה

בניה תם:  אני לא נגד עסקה טובה, אני בעד עסקאות עם אחריות ועם הגיון ואני מתנגד לעסקאות עם הפקרות וביזיון

בניה תם:  לא נסכים למציאות שבה אלפי או מאות מחבלים, רוצחים, טרוריסטים משתחררים לרחובות, מאיימים עלינו שוב, בתוכם יתכן אפילו רוצחים שהשתתפו בטבח ב-7 באוקטובר, אנשים ששרפו, אנסו ורצחו גופות של אימהות, תינוקות, משפחות שלמות על כל ביתן ורכושן

בניה תם:  לא תיתכן מציאות כזאת בה מדינת ישראל משחררת אנשים כאלה לרחובות

בניה תם:      כדי להגיע לעסקה טובה אנחנו חייבים להגביר את הלחץ הצבאי על חמאס

בניה תם:  חמאס לא מכבד אמנות, חמאס לא מכבד הסכמים, חמאס מבין כוח ועוצמה

בניה תם:  לנו יש את הכוח ואת העוצמה להכריע את חמאס, להכניע אותו, להגיע לשחרור חטופים בניצחון ובעוצמה כמו שעם ישראל יודע וידע לכל דורותיו

בניה תם:       אני קורא גם לכל חברי הקבינט והממשלה ומחזק אותם להמשיך ולפעול למען ביטחונם של כל אזרחי המדינה ולהגיע לעסקה מתוך ניצחון ולא מתוך רפיסות

בניה תם:  תודה רבה

אליה: שלום, אני אליה, גיסו של איתן

אליה:  ארבעה חודשים אנחנו בבית מחכים

אליה:  אשתי עם ילד קטן בקושי מצליחה לצאת, לא יכולה להישאר לבד

אליה:  אתמול הגיעו שני חברי של איתן אלינו הביתה והתחילו לדבר כמה הוא היה עוזר, כמה הוא היה תומך, כמה הוא היה אהוב ואנחנו מאוד מאוד מתגעגעים אליו

אליה:  אנחנו מנסים ורוצים לנסות לפעול בכל דרך וגם כאן לבוא ולהביע את דעתנו ותודה רבה לכם חברי הוועדה שמאפשרים לנו לדבר, וגם לחזק את הממשלה על כל מה שהיא עושה ולדרוש שתעשה קצת יותר

אליה:      אני רוצה קודם כל לשאול לגבי הסיוע ההומניטרי

אליה:  אני רוצה שתסבירו לי בבקשה מה זה הסיוע ההומניטרי, למי הוא הומניטרי? הומניטרי זה לתת לחמאס להמשיך להרוג את החיילים שלנו? להמשיך לתת חצי פיתה לחטופים? זה הומניטרי? יותר מ-70 אחוזים מהסיוע מגיע לחמאס ואני לא בטוח שזה הנתון המדויק כי יכול להיות שמגיע אליו יותר

אליה:  האם הם מחלקים אותו? למי עוזר כל הדבר הזה?      חייבים להפסיק, לשנות כיוון, לנסות לראות איך עושים את זה בצורה יותר טובה או שמפסיקים לגמרי את הסיוע

אליה:  אי אפשר להקשיב יותר מדי לעצות מלמעלה כשמכתיבים לנו מה לעשות

אליה:  צריך להפסיק את הסיוע ההומניטרי הזה או למצוא לו דרך חלופית אחרת במהרה וממש במהרה

אליה:       עוד דבר קטן, לגבי העסקאות

אליה:  כמו שאמר בניה, אם תהיה עסקה טובה, אנחנו בעד עסקה טובה אבל כדי להגיע לעסקה טובה צריך מלחמה

אליה:  אנחנו במלחמה

אליה:  אנחנו לא במשחק

אליה:  אנחנו במלחמה, מלחמה, מלחמה

אליה:  צריך לתת להם בראש, להיכנס בהם עד שהם יבואו ויבקשו מאיתנו עסקה

אליה:  במצב הזה רואים כותרות בכל מיני אתרים, כאילו יש עסקה והחמאס צריך להחזיר תשובה, אבל לא, עוד לא, אולי עוד מעט יחזיר תשובה

אליה:  מה זה השטויות האלה? אנחנו משחקים בילדים? צריך להיכנס בהם בכל הכוח עם עוצמה צבאית ועוצמה מדינית ולהחזיר לנו את כל מנופי הלחץ שאיבדנו דרך הסיוע ההומניטרי, דרך קטאר, דרך ארצות הברית, ולהתחיל לדבר איתם בגובה העיניים

אליה:  במקום שהם יסתכלו עלינו מלמעלה, אנחנו נכתיב להם מה צריך לעשות ואיך צריך לדבר

אליה:  תודה רבה

עופרי ביבס: אני אחות של ירדן ביבס, גיסתה של שירי ודודה של אריאל וכפיר

עופרי ביבס:  המשפחה שלי לצערי כבר הפכה לאיזשהו סמל אבל הם לא פוסטרים

עופרי ביבס:  אני כבר ארבעה חודשים מסתובבת עם פוסטרים ולא עם המשפחה שלי

עופרי ביבס:  אני רוצה שיגידו לי איך מחזירים את כפיר ואריאל שלא בעסקה כי כבר 60 ימים מאז העסקה הקודמת, היחידה שהחזירה לנו חטופים בחיים, 60 ימים של לחץ צבאי ואני לא רואה שהם כאן בבית

עופרי ביבס:  60 ימים ומה שהם הביאו זה היתכנות לעסקה הנוכחית

עופרי ביבס:  אי אפשר לפספס את ההזדמנות הזאת, אי אפשר להתעכב עוד, הלוואי ועוד לחץ צבאי היה גורם לחמאס להגיש לנו אותם בשיירות, בג'יפים עם בקלאווה וקפה אבל זה לא יקרה

עופרי ביבס:  הם לא יוותרו

עופרי ביבס:  נדחק אותם – אלוהים יודע מה הם יעשו להם

עופרי ביבס:  הם מתים שם, אין זמן, יש עסקה על הפרק, צריך להוציא אותה לפועל, להפסיק לפחד, להיות אמיצים

עופרי ביבס:      אני יודעת שאלה החלטות קשות והחלטות כואבות שצריך לעשות אבל אין ברירה

עופרי ביבס:  הם לא ישרדו שם

עופרי ביבס:  רוצים להגיד שוויתרתם על החטופים? תגידו שמוותרים על עסקה כי ויתור על עסקה, זה ויתור על ויתור על החטופים, זאת הקרבה שלהם, זאת שוב הפקרה שלהם אחרי שהם נחטפו ב-7 באוקטובר והם לא נחטפו ב-7 באוקטובר בגלל שחרור מחבלים באיזושהי עסקה כזאת או אחרת אלא הם נחטפו ב-7 באוקטובר כי הייתה הפקרה בהרבה יותר מתחום אחד

עופרי ביבס:  לכן הם נחטפו ב-7 באוקטובר ואחריות המדינה, אחריות הממשלה ואחריותנו כעם היא להחזיר אותם עכשיו

עופרי ביבס:  לא רוצה לשמוע סיסמאות של לחץ צבאי

עופרי ביבס:      אני יודעת שאנחנו כאן בסופו של דבר באותה מטרה וזה להחזיר את המשפחות שלנו

עופרי ביבס:  אין דרך שהיא לא עסקה

עופרי ביבס:  אנחנו כבר 122 ימים, חטופים חזרו רק בעסקה

עופרי ביבס:  אם לא תהיה עסקה, הם לא יחזרו

עופרי ביבס:  הם יחזרו בארונות

עופרי ביבס:  התמונות האלה שראינו של חטופים שיוצאים ותרמו כאן למורל ולחוסן הלאומי ואפשרו להמשיך את הלחימה עד עכשיו, אלה לא התמונות שנראה אם נמשיך ונסרב לעסקה

עופרי ביבס:  אנחנו נראה שיירה של ארונות ואלוהים יודע גם עכשיו, כשהם יצאו, את מי נקבל שם, נשים בהריון, אנשים פצועים, אנשים שבורים נפשית? המשפחה שלי כבר חודשיים בחוסר ודאות מה עלה בגורל המשפחה שלנו

עופרי ביבס:  אני אפילו לא יודעת אם הם יצאו אבל תנו להם את הצ'אנס הזה

עופרי ביבס:  מה זאת אומרת? איך אנחנו יכולים להשאיר אותם שם?     הדיבורים האלה בחדשות, בערוץ 14, דיבורים של כמה חברי ממשלה וחברי כנסת שאפשר להקריב את החטופים תמורת איזשהו לא יודעת מה

עופרי ביבס:  אין

עופרי ביבס:  אין דבר יותר מוסרי וערכי מלהחזיר את החטופים ושלא יספרו לי דברים אחרים

עופרי ביבס:  תודה

קריאה: מטה משפחות החטופים

קריאה:  בצבא כשאתה מתבלבל בניווט, הדבר הראשון שאתה עושה, אתה פשוט חוזר לנקודה האחרונה בה היית מפוקס ומנסה להתקדם קדימה

קריאה:  אין לנו ויכוח עם אף אחד כאן, כולנו רוצים שהחמאס יובס, אבל המטרות של מדינת ישראל צריכות להיות מאוד מאוד ברורות ומאוד מאוד מדורגות

קריאה:  דבר ראשון, חילוץ כל החטופים משם

קריאה:  אני לא יכול לומר מה הסדר, אני מעריך שאם היו שואלים את אבא שלי שנמצא שם מה הסדר, הוא היה מבקש להיות האחרון ואני יודע למה

קריאה:  זאת האנושיות של האנשים האלה שנמצאים בעוטף והרצון שלהם לעזור

קריאה:  אני לא חושב שמדינת ישראל עד כדי כך חדלת אישים ולא יכולה להפנות עכשיו עסקת חטופים ואם רוצים אחר כך למוטט את החמאס, תמוטטו אותו

קריאה:  הצבא חזק, אין לי שום ויכוח עם החברים האלה, כולנו רוצים את אותו הדבר, כולם רוצים שקט בעוטף אבל כרגע בסדר העדיפויות יש דבר אחד ברור והוא שהחטופים עכשיו, או כפי שאמרה גברת ביבס לא יישאר לנו אחר כל שום דבר להחזיר הביתה

קריאה:  זה הולך להיות קשה, האנשים שיגיעו יהיו במצב קשה מאוד, אנחנו כבר יודעים איך הם יכולים להיראות ועדיין זאת המטרה הראשונה, להתמקד בה, לא לאבד את הניווט ואם מאבדים את הניווט, חוזרים אחורה, מאפסים את הראש ומתקדמים קדימה כמו שצריך

קריאה:  תודה

עמיחי שטיינברג:  אני אח של אלוף-משנה יהונתן שטיינברג מח"ט הנח"ל שנפל ב-7 באוקטובר

עמיחי שטיינברג:  אני מחבק ומחזק אתכם משפחות החטופים, מקווה ומתפלל שחס וחלילה לא תצטרפו למשפחת השכול, חלקכם הצטרפתם, ואני מתפלל שכולם יחזרו בשלום הביתה

עמיחי שטיינברג:      אחי יהונתן שטיינברג מח"ט הנח"ל אמר שלוש מילים בכניסה לתפקידו כמח"ט הנח"ל: לרצות, להתכונן, לנצח

עמיחי שטיינברג:  לרצות זה המבחן הראשון והיום שיקבע את התוצאה

עמיחי שטיינברג:  ליוני אחי היה ברור שהתשתית לכל ניצחון זו התודעה והכרה ברורה שחיילי מצה"ל הם שליחים של עם ישראל לדורותיו והכרה בצדקת דרכנו, וזה מה שנותן לנו את העוז ואת הרוח ואת הרוח לנצח במלחמות

עמיחי שטיינברג:       ה-7 באוקטובר לימד אותנו שאין לנו פריווילגיה לסיים בלי ניצחון

עמיחי שטיינברג:  זה או ניצחון או אסון ואין משהו באמצע

עמיחי שטיינברג:  לכל עסקה או משהו שמתרקם, חייבים לבוא מעמדה של ניצחון, של מנצחים

עמיחי שטיינברג:  לא יכול להיות שאנחנו מחכים עד 7:00 בערב ביום ראשון, אתמול, לראות אם החמאס יחזיר תשובה או לא

עמיחי שטיינברג:  אנחנו לא משחקים לידיים שלהם

עמיחי שטיינברג:  הם צריכים לבוא אלינו בתחנונים להחזיר את החיילים החטופים שאנחנו כל כך מתפללים שיחזרו

עמיחי שטיינברג:       ניצחון, פירושו שכל ערבי במזרח התיכון יזכור את התאריך הזה, ה-7 באוקטובר, כאסון, כפחד לקום ולעמוד מול עם ישראל ולהרים נשק על עם ישראל

עמיחי שטיינברג:  ניצחון, פירושו שכל ילדה בעוטף תוכל בבטחה לקטוף כלניות צמוד לגדר

עמיחי שטיינברג:      אני מבקש לחזק את היושבים בחדר הזה ובבניין הזה, שדרו מסרים של ביטחון, שדרו מסרים ניצחון, לא רק בתוך החדר הזה

עמיחי שטיינברג:  אחר כך אני קם וכולם מחבקים אותי ואומרים לי שמחבקים את כולם

עמיחי שטיינברג:  אנחנו רוצים לשמוע את זה גם בחוץ, בתקשורת, בתקשורת הבין לאומית, תשמיעו מסרים של ניצחון, של רוממות הרוח, של היכולות האמיתיות שיש לנו, לעם שלנו, לצבא שלנו, להביא ניצחון מוחץ ולהשיב את החטופים הביתה

עמיחי שטיינברג:  תודה

דוד ביטן: תודה

דוד ביטן:  ברשותכם, אני חייב להמשיך בישיבה

דוד ביטן:  אני פותח את הישיבה

דוד ביטן:  על סדר היום המשך דיון בהצעת חוק אספקת החשמל (הוראת שעה), התשפ"ד-2024 של חבר הכנסת אופיר כץ וחברים נוספים

דוד ביטן:      זה שוב דיון כללי והפעם נשמע את התייחסות משרדי הממשלה ונציגי הממשלה שלא הספיקו לדבר בישיבה הקודמת ואחר כך, אם יישאר זמן, נאפשר גם לאחרים

דוד ביטן:  יחד עם זאת, כל מי שדיבר – אנחנו קודם כל נאפשר למי שלא דיבר ואחר כך נאפשר לאנשים שכבר דיברו

דוד ביטן:      נתחיל עם מנכ"ל חברת החשמל שהתלונן בפניי על שבדיון הקודם לא נתתי ליועץ המשפטי שלו לדבר

דוד ביטן:  אמרתי ליועץ המשפטי שבסעיף הרלוונטי הוא ידבר אבל אני אתן לך לומר מספר דברים כי אתה המנכ"ל והבנתי שאם לא נעשה תיקונים מסוימים, גם אי אפשר יהיה לחבר חשמל

מאיר פעיל: תודה רבה כבוד היושב-ראש

מאיר פעיל:  הוא לא הלין, אלא בסך הכול רצה לומר בדיוק את מה שאתה ציינת בדבריך

מאיר פעיל:  בסוף לחוק יש מטרה והיא לדאוג לכך שחשמל יסופק בצורה סדירה לתושבים, במקרה הזה על פי ההצעה, לכל אותם ישובים של הדרוזים

מאיר פעיל:  אנחנו בעד

מאיר פעיל:  לא רק שאנחנו בעד אלא שאנחנו אומרים את זה קבל עם ועדה, בוודאי מתחילת דרכי בחברת החשמל

מאיר פעיל:  אנחנו משוועים לספק חשמל לכל בית במדינת ישראל ולכן מבחינתנו החקיקה הזאת היא מבורכת אבל כדי שהיא לא תהיה אות מתה ולא תהיה מס שפתיים, חייבים להכניס לחוק שינויים

מאיר פעיל:  שלחנו גם לכבוד חבר הכנסת אופיר כץ ב-29 בינואר חוות דעת או התייחסות להצעת החוק וביקשנו להכניס כל מיני שינויים שנוגעים בעיקר ליכולת של חברת החשמל לרשת את השטח באמצעות אותם מוליכים, אותם קווי רשת, על מנת שאפשר יהיה לספק חשמל לתושבים

מאיר פעיל:  אם יש הצעת חוק שאומרת שניתן לספק את זה לבתים שאין להם טופס 4 או טופס אכלוס, כדי להעביר לשם את החשמל כמובן צריך רשת וכדי להניח את הרשת, כשאין תוכניות מתאר, זה חייב להיות חלק מהחוק כי אחר כך זאת תהיה ברכה לבטלה ואף אחד לא רוצה את זה

מאיר פעיל:      אנחנו מאוד בעד החוק ואתה יודע זאת היטב

מאיר פעיל:  אני גם אמרתי לך את זה מהרגע הראשון ואני מקווה מאוד שאכן הוא יעבור את כל הליך החקיקה כמה שיותר מוקדם

מאיר פעיל:  אנחנו מיד ניקרא לדגל, עובדי חברת החשמל יעשו את כל המוטל עליהם כדי לרשת כמה שיותר בתים, כמה שיותר מבנים לרשת החשמל, אבל לשם כך צריך להסיר גם חסמים אחרים שכרגע הם נמצאים על הפרק והם עלולים להיות בעוכרינו

דוד ביטן: הם לא בהצעת החוק?     

מאיר פעיל: לא

מאיר פעיל:  ביקשנו להכניס שינויים

מאיר פעיל:  חבר הכנסת אופיר כץ מודע להם

דוד ביטן: תעביר את ההערות האלה ליועץ המשפטי שלנו

מאיר פעיל: בסדר

מאיר פעיל:  אני יכול לתת לך גם את זה וגם את הדברים האחרים

מאיר פעיל:  זה נכון לגבי כל נושא של הטמנת רשת

מאיר פעיל:  אנחנו רוצים להטמין את הרשת, זה טוב ליישוב, טוב לאיכות החשמל ולאמינות אספקת החשמל מבחינת דקות אי אספקה אבל יש מקומות שאי אפשר לעשות את זה

דוד ביטן: אבל הטמנת הרשת, מה זה שייך לחוק הזה? אתה עשה את זה בכל מיני ישובים

מאיר פעיל: אבל כאן, אם אין תוכנית מתאר, אני לא יכול לעשות את זה

מאיר פעיל:  אני רוצה כל מיני דברים שחייבים להיות בבסיס החוק כדי שלא יהיה עוד פעם מה שהיה בזמנו עם השרה אילת שקד שהיא רצתה לקדם דבר מסוים אבל לא יצא מזה מאומה

מאיר פעיל:  עד כמה שאני יודע אף אחד לא חובר לרשת החשמל כתוצאה מאותה חקיקה שבזמנו הובילו

מאיר פעיל:       אני גם יודע שיש התנגדות של רשויות התכנון

מאיר פעיל:  שיעשו את עבודתם נאמנה וידאגו לכך שהציבור שזכאי לזה בדין מוחלט יקבל את מה שמגיע לו, בוודאי ובוודאי בתחום החשמל שזה מוצר קיומי

מאיר פעיל:      זה מה שיש לי לומר ונאמר את זה בהמשך בהרחבה

מאיר פעיל:  אחר כך אני אתן לך את כל התיקונים לטובת העניין

דוד ביטן: אתה אומר שתוכניות המתאר שהוצאו, יכללו בתוכן - - -     

מאיר פעיל: בוודאי, את ההקלה הזאת

אופיר כץ: אני מברך על שינוי הגישה של חברת חשמל וטוב שבאת ואתה אומר את הדברים כי זה לא מה שנאמר בדיון

מאיר פעיל: זה מה שאמרתי מאז ומתמיד

אופיר כץ: זה לא מה שנאמר בדיון כאן בוועדה

אופיר כץ:  אני מברך על שינוי הגישה

דוד ביטן:  כל הזמן מצטטים אותך שאתה רוצה חיבור חשמל

דוד ביטן:  אמרתי שאתה לא נשיא המדינה

דוד ביטן:  אתה יכול להגיד מה שאתה רוצה אבל החוק צריך לומר את זה ולא רק אתה

שלום דנינו: למרות שאנחנו מכבדים אותך

דוד ביטן: מכבדים אותך מאוד

אופיר כץ: שפיגלר, אני באמת מברך כי זה לא מה שנאמר בדיון הקודם שהיה כאן

אופיר כץ:  אמרת, זהו, מבחינתי נגמר

אופיר כץ:       לגבי השינויים, ברור שכל מה שתצטרכו מבחינה מקצועית בשביל לעשות את זה, אנחנו נקבל את השינויים

אופיר כץ:  אתה נמצא מספיק זמן בוועדות הכנסת ויודע שברגע שמוגשת הצעת חוק בקריאה טרומית, עד שלא מגיעים לוועדה, אי אפשר לעשות שום שינוי

אופיר כץ:  זה בדיוק המקום שבו אנחנו צריכים לשמוע אתכם

דוד ביטן: הוא אמר שהוא העביר אליכם לפני הטרומית

אופיר כץ: לא

אופיר כץ:  אחרי הטרומית

מאיר פעיל: אחרי

מאיר פעיל:  האמת היא שאנחנו ב-29 בחודש שלחנו את זה לכבוד חבר הכנסת

אופיר כץ: כן, אבל לשם כך יש את הוועדה, כדי לעשות את השינויים האלה

מאיר פעיל: אין לי טענות

מאיר פעיל:  העיקר שבסוף המוצר יהיה איכותי וראוי למטרה לשמה הוא יועד

אופיר כץ: על זה כולנו מסכימים

דוד ביטן: עכשיו מדברים נציגי הממשלה

דוד ביטן:  לא ראשי הרשויות

דוד ביטן:  אני לא פותח שוב את הדיונים לדברים כלליים

דוד ביטן:  אני רוצה לדעת – תחליטו אתם מי מדבר – מה ההבדל בין החוק שכבר אושר בכנסת הקודמת, תיקון לחוק התכנון והבנייה בו דובר על חיבור חשמל, לעומת הדרישה עכשיו

דוד ביטן:  למה החוק ההוא לא יושם ולא היה לו יישום?      דבר שני

דוד ביטן:  אמרתי שאני רוצה להקים מינהלת

דוד ביטן:  החוק הזה יקים מינהלת וזאת מסיבה פשוטה

דוד ביטן:  ראשי הרשויות, אל תראו את זה כביקורת

דוד ביטן:  הועברו אליכם תקציבים לצורך הכנת תב"ע, חיבורים וכולי, והדברים לא קודמו

דוד ביטן:  אני רוצה שהממשלה תיקח את זה על עצמה

קריאה: למה אתה אומר את זה? זה לא נכון

דוד ביטן: בפועל לא קרה ובחלק לא

דוד ביטן:  בסדר? עובדה שאין תב"עות ואין חיבור חשמל נכון לעכשיו

חמד עמאר: היו שני ישובים שהתחברו לחשמל בחוק הקודם

חמד עמאר:  גם בין ג'אן וגם דלית אל כרמל

דוד ביטן: אמרתי חלק

דוד ביטן:  אני רוצה שתוקם מינהלת בשיתוף עם ראשי הרשויות

דוד ביטן:  הממשלה תתקצב את המינהלת הזאת בכל מה שצריך על מנת שהדברים ייעשו ומהר

דוד ביטן:       דבר שני

דוד ביטן:  אני רוצה שיהיו לוחות זמנים לכל דבר ודבר

דוד ביטן:  זאת אומרת, אם מוגשת תב"ע, לוח זמנים, כמה זמן לוקח להעביר אותה בוועדות

דוד ביטן:  לא במסלול הרגיל

דוד ביטן:  כאן אין מסלול רגיל אלא הכול ילך מהר

יאסר חוג'יראת: היה את הוותמ"ל

יאסר חוג'יראת:  היה מסלול מהיר

דוד ביטן: יהיה ותמ"ל

דוד ביטן:  אני רוצה בחוק הזה לוחות זמנים

דוד ביטן:  קחו את זה בחשבון כשאתם מדברים

דוד ביטן:  לגבי דברים נוספים, אנחנו עוד נתייחס בהמשך

דוד ביטן:       אם יש לכם הערות למה שנאמר כאן, תרשמו ואתן לכם להתייחס אחר כך

דוד ביטן:  לחברי הכנסת שלא דיברו אני אאפשר לדבר עוד מעט

רוסלאן עותמאן: משרד המשפטים

רוסלאן עותמאן:  קודם כל, חשוב לי להגיד שמצוקת הדיור ביישובים הדרוזים מוכרת לנו היטב

רוסלאן עותמאן:  אנחנו כמשרד המשפטים מלווים את הנושא הזה שנים ארוכות וראשי הרשויות שיושבים כאן יכולים להעיד על כך

רוסלאן עותמאן:  לאורך השנים אנחנו מנסים לקדם פתרונות רוחביים על מנת לפתור את המצוקה הזו וגם פתרונות נקודתיים אגב דברים שעולים במהלך קידום תכנון ביישוב כזה או אחר

רוסלאן עותמאן:  אני אתן כדוגמה את היישוב כסרא, ראש הרשות יושב כאן ויכול גם להעיד על כך, שכאשר הם פונים אלינו כשיש להם קושי בקידום תכנון ואנחנו עושים את כל המאמצים הנדרשים על מנת להביא לקיצור גם לוחות הזמנים של התכנון וגם על מנת לפתור בעיות

רוסלאן עותמאן:  המצוקה הזו מוכרת לנו היטב ואנחנו באמת פועלים כל הזמן לקדם פתרונות

רוסלאן עותמאן:  אני יודע שחלק מהדברים אולי לא מקדמים דברים בטווח הזמן המיידי כי מטבע הדברים ההליך התכנוני הוא משהו שלוקח זמן אבל אנחנו כן משתדלים

דוד ביטן: לכן אני רוצה לוחות זמנים

דוד ביטן:  אין יותר זמן

דוד ביטן:  נקבע בחוק כמה זמן לוקח כל דבר

דוד ביטן:  אני מצפה מכם, מינהל התכנון, משרד המשפטים ומשרד הפנים, לתת לנו את לוחות הזמנים שנראה לכם שאפשר להעביר את הדברים

שלום דנינו: הפרקטיקה הזאת כבר מקובלת

דוד ביטן: אנחנו כמובן נתייחס לזה כשאתם תתנו לנו את לוחות הזמנים שאתם אומרים אבל אין מצב שאנחנו נחכה שרשויות התכנון יעשו את זה לאט לאט כי יש להם זמן לכל דבר

דוד ביטן:  הסיפור הזה לא ילך

רוסלאן עותמאן: את זה אני אשאיר למינהל התכנון שיתייחס

דוד ביטן: אין בעיה

דוד ביטן:  לא חייבים עכשיו

דוד ביטן:  תחשבו על לוחות זמנים ותעבירו לנו

דוד ביטן:  לוחות הזמנים כוללים, כדי שנדע כמה זמן וגם ראשי הרשויות צריכים להתחייב להוציא היתר כמה שיותר מהר

דוד ביטן:  גם הם צריכים לעבוד מהר

דוד ביטן:  לכם יש איזושהי אחריות בעניין הזה ולא לאט לאט

רוסלאן עותמאן: אני רק אומר שמבלי להיכנס לגופם של דברים, הבעיה ביישובים הדרוזים היא לא בשלב ההיתר

דוד ביטן: בכל הרשויות במדינה יש בעיה בשלב ההיתר שלוקח זמן רב

חמד עמאר: אין רשות דרוזית שיש לה סמכות להוציא היתר

חמד עמאר:  לרשויות המקומיות הדרוזיות אין להן סמכות להוציא היתר

דוד ביטן: היכן שיש, יש

דוד ביטן:  אם אין, יש ועדה אזורית

רוסלאן עותמאן: בהמשך למה שאומר חבר הכנסת חמד עמאר, ביישובים הדרוזים אין ועדות מקומיות

דוד ביטן: מצוין, אז הוועדות האזוריות יוציאו את ההיתר

רוסלאן עותמאן: כל היישובים הדרוזים כפופים לוועדות מרחביות שהן בעצם אמונות על התכנון ביישובים האלה

רוסלאן עותמאן:  כמובן יש תוכניות שבסמכויות ועדות מחוזיות

דוד ביטן: חשבתי שיש

דוד ביטן:  אם אין, אז אין

רוסלאן עותמאן: לגבי הנושא של חיבורי חשמל

רוסלאן עותמאן:  כן חשוב לי לעשות קצת סדר בנושא הזה על מנת שכולם יבינו איפה אנחנו עומדים היום אחרי התיקונים שהיו בחוק ומה היה מצב

דוד ביטן: איזה חוק? החוק שעבר

רוסלאן עותמאן: החוק שעבר, כן

דוד ביטן: כן

דוד ביטן:  אני רוצה לדעת למה צריכים עוד חוק כאשר כבר חוקק חוק

רוסלאן עותמאן: אני אסביר מה התיקונים שנעשו

זאב אלקין: אתה צריך כל פעם להגיד החוק הנוראי שעבר

דוד ביטן: אני לא אומר נוראי

דוד ביטן:  אנחנו לא עוסקים עכשיו בפוליטיקה אלא אנחנו מדברים עניינית ועניינית היה חוק שאמרו שהוא יפתור בעיה אבל הוא לא פתר שום בעיה

דוד ביטן:  אני לא רוצה לעשות את אותה טעות

רוסלאן עותמאן: מבחינת ההיסטוריה של חיבורי חשמל, חשוב לי לומר שבעבר היו שני מסלולים שאפשרו חיבור לחשמל ללא היתרים

רוסלאן עותמאן:  המסלול הראשון הוא מה שנקרא צו שחל, צו משנת 1988 שאפשר בכפוף למספר תנאים לחבר בתים לחשמל מבלי שיש היתר

רוסלאן עותמאן:  הצו הזה לא בתוקף מזה הרבה שנים בגלל איזו בעיה משפטית שהייתה

רוסלאן עותמאן:  המסלול השני הוא חוק אספקת החשמל משנת 1996

רוסלאן עותמאן:  דובר על הוראת שעה שהוארכה מספר פעמים וגם היא למעשה אפשרה חיבור לחשמל בכפוף לעמידה במספר תנאים

דוד ביטן: השתמשו בזה?     

רוסלאן עותמאן: השתמשו בזה ולהבנתי חיברו לא מעט בתים

רוסלאן עותמאן:  עכשיו אנחנו מגיעים למצב בחוק, מה החוק קובע

רוסלאן עותמאן:  סעיף 157

שלום דנינו: מה היו התנאים בצו שחל? אמרת שהיו שלושה תנאים

חמד עמאר: אם אתה רוצה, אני אגיד לך

חמד עמאר:  אין צו הריסה והבית נבנה לפני 1986

חמד עמאר:  אלה שני התנאים שאני זוכר כי הייתי במשרד התשתיות וטיפלתי בהרבה בתים וחיברתי הרבה בתים

חמד עמאר:  אני זוכר את שני התנאים האלה

חמד עמאר:  יש עוד איזה תנאי אחד אבל בדרך כלל רוב הבתים שנבנו לפני 1986 התחברו

רוסלאן עותמאן: אני אוכל לבדוק מה היו התנאים ואעדכן

רוסלאן עותמאן:  חשוב לי שתדעו מה המצב היום בחוק מבחינה חיבורי חשמל

רוסלאן עותמאן:  לפני שנתיים היה תיקון 136 לחוק התכנון והבנייה, תיקון ששינה את המסלול לפי החוק לחיבורי חשמל, אבל כן אומר לכם מה היה המצב לפני תיקון 136

רוסלאן עותמאן:      המצב בחוק התכנון והבנייה היה שבסעיף 157א לחוק נקבע כלל והכלל הזה אומר שעל מנת להתחבר לחשמל, צריך למעשה תעודת גמר

רוסלאן עותמאן:  הכוונה שמדובר במבנה שנבנה כדין

רוסלאן עותמאן:  עם זאת, היה חריג בסעיף הזה והוא אפשר לשר הפנים להוציא צו לחבר בתים במתחמים מסוימים לחשמל, אם יש תוכנית שזה תנאי סף

רוסלאן עותמאן:  אם יש תוכנית מפורטת, הכוונה בתוכנית מפורטת - זו תוכנית שאפשר להוציא מכוחה היתרים - שהופקדה במוסד התכנון, בשלב הזה אפשר לפנות לשר הפנים

דוד ביטן: רק אם יש תוכנית מפורטת?     

רוסלאן עותמאן: שהופקדה

חמד עמאר: ברגע שאתה מפקיד תוכנית מפורטת, אתה יכול להתחבר לחשמל בהוראה של השר

חמד עמאר:  זה בדיוק החוק

חמד עמאר:  אני ישבתי על החוק

רוסלאן עותמאן: אני מדבר על המצב לפני התיקון לחוק

רוסלאן עותמאן:  זה היה המצב לפני התיקון לחוק

רוסלאן עותמאן:  באותה תקופה גם אנחנו, גם מינהל התכנון וגם משרד הפנים קיבלנו מבול של פניות וביקשו לעשות תיקון בהקשר הזה

רוסלאן עותמאן:  הטענה הייתה שהשלב של הפקדת התוכנית הוא שלב מאוד מאוחר בהליך התכנוני, לוקח זמן על מנת להגיע לשלב הזה, כך שלא באמת ניתן מענה בפועל

דוד ביטן: אם ידעו שזה לא טוב, לשם מה עשו את החוק הזה?     

שלום דנינו: אולי כדי שזה לא יעבוד

רוסלאן עותמאן: לפני שנתיים התקיים שיח בין משרד הפנים ומשרד המשפטים לבין המציעים של אותה הצעת חוק

דוד ביטן: עשית חוק, סתם

חמד עמאר: דווקא יש ישובים שהתחברו

חמד עמאר:  בואו לא נזלזל

חמד עמאר:  דלית אל כרמל התחברה לפי החוק

חמד עמאר:  שכונה שלמה בית ג'אן התחברה לפי החוק

חמד עמאר:  אמרו לי שגם באום אל פאחם התחברו בתים

חמד עמאר:  לא לזלזל במה שהיה

זאב אלקין: החוק הנוראי הזה שכל כך התקוממתם נגדו ואמרתם שהוא הורס את כל התכנון וכולי, אז המטרה שלו הייתה לעזור למקומות שהיו על מסלול הסדרה ולמקומות כאלה, כמו שציין כאן חבר הכנסת עמאר באמת להם זה עזר

זאב אלקין:  זה לא עזר לכולם

זאב אלקין:  לכן אופיר, אני וחברים נוספים שותפים בקידום החוק הזה שאמור לסייע ולתת מענה נוסף

דוד ביטן: זה עזר לחלק

זאב אלקין: כן

מאיר פעיל: זה לא עזר לאף אחד

זאב אלקין: לא, זה לא נכון

חמד עמאר: אני אומר לך שעזר

מאיר פעיל: אני אומר לך בשורה התחתונה שכמעט ולא עזר לאיש

זאב אלקין: אתה לא יכול בדיעבד להרוס קמפיין שלם של הליכוד בבחירות האחרונות

זאב אלקין:  אל תעשה את זה

קריאה: זה הקמפיין שלהם, כמו ה-50 מיליארד שקלים

קריאה:  אותו הדבר

דוד ביטן: לא באנו בביקורת

יאסר חוג'יראת: שאלה למשרד המשפטים

יאסר חוג'יראת:  האם יש לכם נתונים מכל חוק או הוראת שעה שהייתה כמה בתים התחברו? כמה נהנו מזה? אם זה צו שחל או אחר כך החוק ב-1996

יאסר חוג'יראת:  האם יש לכם נתונים? אולי אנחנו מדברים על הרבה חוקים אבל בסופו של דבר בקצה יהיו מעט מאוד ואולי בודדים

יאסר חוג'יראת:  האם יש לכם נתונים מספריים כמה נהנו מכל התיקונים האלה שנעשו מאז צו שחל ב-1998 עד היום?     

רוסלאן עותמאן: אין לי נתונים

רוסלאן עותמאן:  אני מניח שמינהל התכנון יוכל להתייחס

רוסלאן עותמאן:  אני אשמח אם תאפשרו לי להשלים בכמה משפטים

רוסלאן עותמאן:  לפני שנתיים נולד תיקון 136 לחוק התכנון והבנייה והתיקון הזה עשה דבר אחד שהוא מאוד חשוב

רוסלאן עותמאן:  אמרתי קודם ששר הפנים היה יכול להוציא צו לחבר לחשמל בשלב של הפקדת התוכנית

רוסלאן עותמאן:  התיקון הזה קבע שאפשר להוציא את הצו, שר הפנים יכול להוציא את הצו לא בשלב של ההפקדה אלא בשלב של קליטת התוכנית

רוסלאן עותמאן:  צריך להבין שמבחינת התהליך התכנוני, השלב של קליטת תוכנית זה השלב הסטטוטורי המוקדם ביותר שיכול להיות במוסד התכנון

רוסלאן עותמאן:  היום, ברגע שמוגשת למוסד התכנון תוכנית מפורטת שמאפשרת הוצאת היתרים, אפשר לפנות לשר הפנים ולבקש את הצו

רוסלאן עותמאן:       העניין הזה חשוב לנו כי בסוף הדרישה הזאת של קליטת תוכנית, זה בעצם הדבר ששומר על הזיקה בין קידום תכנון לבין חיבור לתשתיות

רוסלאן עותמאן:  דיברתם קודם על מצוקת הדיור ביישובים הדרוזים וכמי שמגיע מאחד היישובים האלה ומכיר את המצוקה הזו באופן בלתי אמצעי - ראשי הרשויות יוכלו להתייחס לזה ואני מניח שהם יסכימו איתי - הפתרון יבוא רק באמצעות תכנון

אופיר כץ: נכון, אבל זה לא עבד 30 שנים

דוד ביטן: כמה צווים יצאו בעקבות החוק הזה?     

אפרת ברנד: אני יכולה להגיד כמה צווים

רפיק חלבי: בדלית אל כרמל חמישה צווים

אפרת ברנד: לפחות מעיון ברשומות החל מהתיקון ב-2022 ניתנו 11 צווים לפי הסעיף הזה

רפיק חלבי:  בתוכם חמישה בדלית את כרמל

דוד ביטן: כמה חיבורים?     

אפרת ברנד: לגבי החיבורים צריך לפנות לרשויות המקומיות

קריאה: אפס חיבורים

דוד ביטן: אי אפשר לחבר כי אין תשתיות

מאיר פעיל: כלום

מאיר פעיל:  הכוונה היא בזעיר אנפין

מאיר פעיל:  מישהו מעלה על דעתו שיכולנו לחבר ולא חיברנו? אני באמת שואל שאלת תם, שאלה רטורית שהתשובה ברורה מאליה

מאיר פעיל:  לא יכולנו לחבר כי החקיקה שעברה לא אפשרה לנו לחבר

מאיר פעיל:  זו האמת לאמיתה

רוסלאן עותמאן: אדוני שאל לגבי היישובים הדרוזים

רוסלאן עותמאן:  אני מכיר שיש צווים בדליה, במע'אר, בבית ג'אן

דוד ביטן: ויישובים לא דרוזים?      

רוסלאן עותמאן: ביישובים לא דרוזים, אני יודע על כמה בוואדי ערה

דוד ביטן: לא הרבה

חמד עמאר: לא הרבה

חמד עמאר:  אולי 300, 400 בתים

חמד עמאר:  לא יותר

מאיר פעיל: אני אומר לך עוד דבר

מאיר פעיל:  הצווים האלה לא עיקר העיקרים

מאיר פעיל:  היו צריכים גם להפקיד ערבויות

מאיר פעיל:  יש שם הרבה מאוד בעיות

מאיר פעיל:  אנשים לא רצו להפקיד ערבויות כי לא ידעו מה יהיה עם הסיפור של התכנון העתידי

מאיר פעיל:  חוץ מזה, תגיד לי, אתה ביקרת באזורים כאלה? נראה לך שאתה תעביר חוק של תכנון ומישהו יכול לשנות שם משהו? הרי זה מקום מיושן ואי אפשר לעשות במצב הקיים

מאיר פעיל:  אלה משחקי נדמה לי

מאיר פעיל:  אגב, כל בניין שהוקם לפני חוק התכנון והבנייה 1961 למיטב ידיעתי לא צריך טופס 4 ולא צריך טופס אכלוס

קריאה: לפני 1965

מאיר פעיל: 1965 כי מבינים שיש מציאות ואי אפשר להתעלם ממנה

רוסלאן עותמאן: אני נשאלתי אם אני מכיר

רוסלאן עותמאן:  אני חי ביישוב כזה כך שאני לא צריך לבקר בו

מאיר פעיל: אני לא יודע איפה אתה גר

רוסלאן עותמאן: במע'אר

רוסלאן עותמאן:  אתה מוזמן

רוסלאן עותמאן:  אני אעשה לך סיור במקום

דוד ביטן: אמרנו בישיבה הקודמת שאנחנו מצפים גם מראשי הרשויות וגם מגופי הממשלה – מבחינתי חברת חשמל זה כמו ממשלה בעניין הזה כי היא החברה הממשלתית – לתת לנו נתונים על כל דבר ועניין

מאיר פעיל: יש נתונים

דוד ביטן: אני עוד לא קיבלתי כלום

קריאה: כבר שלושה שבועות אני מבקש נתונים אבל לא מקבל כלום

מאיר פעיל: הכנו טבלאות

דוד ביטן: בסדר

דוד ביטן:  אנחנו ממתינים

דוד ביטן:  אני לא אוכל לקדם את החוק בלי לקבל נתונים

דוד ביטן:  אחר כך אל תבואו אלי בטענות

דוד ביטן:       עכשיו אתם מביאים לי? אני לא יכול לבדוק את זה עכשיו

קריאה: אתה ביקשת עד יום שני

אופיר כץ: אתם עושים את חלקכם

דוד ביטן: זה לא רק אתה

דוד ביטן:  כולם צריכים להעביר

עידית חנוכה: בבקשה להעביר בצורה מסודרת לוועדה בקובץ אלקטרוני

יאסר חוג'יראת: צריך לדעת שהיום אנשים במצוקה כספית ולא יכולים לשלם

דוד ביטן: אנחנו לא דנים עכשיו בסעיפים

חמד עמאר: החוק הזה לא מדבר על ערבות כספית

חמד עמאר:  בוא נדון בחוק הזה

חמד עמאר:  לא נחזור אחורה

אופיר כץ: נסביר למה זה לא עבד

אכרם חסון: החוק לא עבר בגלל שני דברים

אכרם חסון:  האחד, רצו להגיד שעשינו חוק שהוא למראית עין ועבדו עלינו, והשני, כדי לקטול את תקנת כחלון שאפשרה לכל תוכנית לא מאושרת לקבל טופס 2 ולהתחבר לחשמל

אכרם חסון:  החוק של כחלון חיבר את הבתים

אכרם חסון:  מה שבא אחרי זה, מה שאמר שפיגלר זה נכון

אכרם חסון:  אנשים ממשיכים להגיד דברים לא נכונים

רוסלאן עותמאן: ברשותכם, עוד שני משפטים ואני אסיים את דבריי

רוסלאן עותמאן:  חבר הכנסת לשעבר אכרם חסון התייחס למה שחובר בתקופה של כחלון

רוסלאן עותמאן:  מה שהיה באותה תקופה זה חיבורים לפי סעיף 157 בנוסחו הקודם

אכרם חסון: אבל היו בו הקלות

רוסלאן עותמאן: כן

רוסלאן עותמאן:  לפי המתווה

אכרם חסון: יותר הקלות מהחוק שקיים עכשיו

רוסלאן עותמאן: זה לא מדויק, אבל לא משנה

אכרם חסון: בצו הזה יש הקלות יותר מאשר בחוק שעבר בממשלה הקודמת

רוסלאן עותמאן: שני משפטים ואני מסיים

רוסלאן עותמאן:  אמרתי בתחילת הדברים שלי שהפתרון נמצא בתכנון ובגלל שהמוקד צריך להיות בתכנון ומצוקת הדיור וגם על הדרך חיבורי חשמל ייפתרו רק באמצעות קידום תכנון - - -     

דוד ביטן: הגיע כבוד השר

דוד ביטן:  אנחנו מברכים אותך על התפקיד החדש

אלי כהן: תודה רבה

אלי כהן:  הגעתי עם הרבה אנרגיות

רוסלאן עותמאן: אנחנו כמשרד המשפטים ראינו בהצעת החוק הזו בנוסחה הנוכחי שני קשיים מרכזיים שהם מהותיים

רוסלאן עותמאן:  הנושא הראשון, התייחסתי אליו, הוא ניתוק הזיקה בין תכנון לבין חיבור לתשתיות

רוסלאן עותמאן:  כפי שאמרתי, אנחנו חושבים שהפתרון למצוקת הדיור יבוא רק באמצעות קידום תכנון

רוסלאן עותמאן:  מה שהצעת החוק מבקשת לעשות מבחינת הניתוק בין התכנון לבין חיבור לתשתיות, אנחנו חושבים שלטווח הארוך זה לא יעשה טוב למצוקת הדיור

רוסלאן עותמאן:  אולי יעשה טוב לחיבורי חשמל בטווח הזמן המיידי אבל לצורך קידום התכנון זה לא יעשה טוב

דוד ביטן: אני מבקש ממך להעביר לנו נייר שאומר מה התיקונים שצריכים לעשות בחוק הזה ביחס לחוק שעבר

דוד ביטן:  זה על מנת שיהיו חיבורים ולא סתם

חמד עמאר: שיאפשר חיבורים

דוד ביטן: התיקונים

דוד ביטן:  אנחנו נמצאים בשלב של הדיון ולקראת קריאה ראשונה נצטרך לקבל ממך מה התיקונים שצריך לעשות בחוק ההוא לעומת החוק הזה

רוסלאן עותמאן: בחוק הזה?     

דוד ביטן: בחוק הזה

רוסלאן עותמאן: הקושי השני, ואני מניח שזה ידוע לכולם ודובר בו גם בישיבה הקודמת, זה הקושי החוקתי

דוד ביטן: על הנושא של השוויון לא נדבר היום אלא בדיון הבא

רוסלאן עותמאן: בגלל זה גם הנציגים של המחלקה המשפטית אצלנו, ייעוץ וחקיקה, נמצאים כאן ויוכלו להרחיב

דוד ביטן: אני לא רוצה לקיים היום את הדיון על השוויון

דוד ביטן:  עדיין לא

דוד ביטן:  אני מעדיף שלא לקיים את הדיון הזה היום אלא בדיון אחר

דוד ביטן:  אתם מתעקשים לקיים אותו עכשיו?      

רוסלאן עותמאן: לא

דוד ביטן: ברור שלא נוציא מידינו חוק לא שוויוני

דוד ביטן:  בעניין הזה יש לנו דיונים פנימיים עם הייעוץ המשפטי שלנו ואנחנו כמובן נקרא לכם ונראה איך פותרים את הבעיה

דוד ביטן:  ברור שאנחנו לא יכולים להעביר חוק שהוא לא יהיה שוויוני

יאסר חוג'יראת: לגבי חוק החשמל, היוזמה היא יוזמה מבורכת אבל בעיניי היא יוזמה חסרה ולא מובנת

יאסר חוג'יראת:  כולנו יודעים שחשמל הוא מצרך חיוני ואין הבדל אם מדובר בערבי, ביהודי, בדתיים או בחילוניים

יאסר חוג'יראת:  עבור כולם זה מצרך חיוני

יאסר חוג'יראת:  בעיית התכנון, אני כראש מועצה לשעבר, ביר אל מכסור, יודע שתוכניות קיימות בכל היישובים הערבים וגם היישובים הדרוזים

יאסר חוג'יראת:  הבעיות קיימות ועדיין אין להן פתרונות

יאסר חוג'יראת:  אני חושב שגם המדינה לא עשתה מספיק כדי להסדיר את כל הנושא של התכנון בכל היישובים הערביים

יאסר חוג'יראת:  היו כמה ניסיונות לתיקוני חשמל, מאז שחל 1988 ועד היום, אבל עדיין אף פתרון לא הושלם

יאסר חוג'יראת:  כנראה כל פעם מביאים איזשהו חוק אבל החוק לא מושלם

יאסר חוג'יראת:  תפקידנו כחברי כנסת וכוועדת הכלכלה להביא מוצר מוגמר שישרת את כל אזרחי המדינה ללא הבדל

יאסר חוג'יראת:      אני תמכתי בחוק ואתמוך בחוק אבל אני דורש מאופיר כץ שיזם אותו וגם מוועדת הכלכלה שהחוק הזה יחול על כל היישובים ולא רק ערבים ודרוזים אלא גם ישובים יהודיים ואפילו אם יש שם פחות בעיות תכנון

יאסר חוג'יראת:  אני לא יודע כמה בעיות תכנון יש ביישובים יהודיים אבל הבעיה קיימת ולכן אני מבקש שבסעיף 2, סעיף המטרה, במקום "לשם סיוע ליישובים דרוזים וצ'רקסים" יבוא "לשם סיוע לכל היישובים במדינה"

יאסר חוג'יראת:  זה התיקון שאני מבקש להכניס כך שיהיה שוויון בין כולם

דוד ביטן: על נושא השוויון נדבר בישיבה הבאה

יאסר חוג'יראת: אני רוצה שיהיה שוויון ושכולם ייהנו מחשמל

יאסר חוג'יראת:  שוב, אני תמכתי בחוק ואני אתמוך בו אבל אני מבקש מאופיר ומכל היוזמים לתקן את המשפט כך שהוא ישרת את כל אזרחי המדינה

אופיר כץ: שתי שאלות למשרד המשפטים

אופיר כץ:  מה רמת האי חוקיות של הבנייה הבלתי חוקית ביישובים הדרוזים? מה שיעור הצווים השיפוטיים להריסה ביישובים אלה לעומת בנייה לא חוקית בשאר חלקי ארץ?     

דוד ביטן: עדיין אין להם נתונים על כך

דוד ביטן:  אנחנו מחכים לנתונים האלה

דוד ביטן:  אני לא יודע אם הוא יכול לענות על השאלה הזאת

רוסלאן עותמאן: אלה נתונים שצריך לבקש מהרשות לאכיפה במקרקעין ואני לא יודע למה הם לא זומנו לישיבה

רוסלאן עותמאן:  הם אחראים על האכיפה ברמה המדינתית

דוד ביטן: הם יעבירו את הנתונים

רוסלאן עותמאן: תאמרו איזה נתונים בדיוק אתם מבקשים ואני יכול לעזור ולבקש מהם

אופיר כץ: שאלה שנייה

אופיר כץ:  מדברים כאן על שוויוניות ואני שואל איך מצאתם לנכון לאפשר החלטות ממשלה ייחודיות רק ליישובים הדרוזים והצ'רקסים? אנחנו רואים שיש לחץ ממשלתי מוגבר לאורך השנים ולא רק בממשלה הזאת לגבי החלטות ממשלה לגבי היישובים הדרוזים והצ'רקסים

דוד ביטן: היו גם החלטות ממשלה שקשורות ליישובים הערביים ללא קשר לדרוזים

דוד ביטן:  בעניין הזה אתה לא צודק

אופיר כץ: לא היו החלטות ממשלה לגבי הדרוזים?      

חמד עמאר: גם לגבי הערבים היו

אופיר כץ: על זה אני מדבר עכשיו

אופיר כץ:  זה החוק שלנו

אופיר כץ:  אם יש בעיה נקודתית לאוכלוסייה מסוימת, במקום מסוים ובאזור מסוים, עושים החלטת ממשלה כמו שעושים לפעמים גם על עיר שזקוקה לעזרה

דוד ביטן: החלטות הממשלה היו ספציפיות לדרוזים, ספציפיות ליישובים הערבים וספציפיות ליישובים היהודים

אופיר כץ: למה? למה עשו מספר החלטות ממשלה ליישובים הדרוזים?      

דוד ביטן: כאשר הכנסת מוציאה חוק תחת ידיה, יש בעיה שלא תהיה שוויוניות ולכן על זה נקיים דיון נפרד

אופיר כץ: אני לא רוצה תשובה ממך אלא מהם

אופיר כץ:  אני לא מקבל את זה ממך אלא אני רוצה לקבל את התשובה ממשרד המשפטים

אופיר כץ:  שיאמרו לי למה אישרו כל כך הרבה החלטות ממשלה

דוד ביטן: הוא יענה לך

דוד ביטן:  אני לא רוצה להתחיל עכשיו דיון על השוויון

אופיר כץ: אני לא מתחיל אותו

דוד ביטן: אתם מובילים אותי לזה

אופיר כץ: אל תגיד

אופיר כץ:  תן להם לענות ובזה נסיים

דוד ביטן: יהיה דיון מיוחד על זה

דוד ביטן:  עזבו

אופיר כץ: תן להם שהם יענו לי ואחר כך נעזוב

דוד ביטן: בבקשה, תענו לאופיר כץ

דוד ביטן:  רק לגבי החלטות ממשלה

אליעזר זנדברג: בהקשר הזה, אני חושב שאם הוחלט לדחות את הדיון על השוויון, נראה לי לא הגיוני פתאום לקחת את הנקודה הזאת ולא לענות לעניין

דוד ביטן: אנחנו עדיין לא מוכנים לזה

אליעזר זנדברג: רק נזכיר שהחלטת ממשלה בסופו של דבר צריכה לכסות את כל האוכלוסיות

אליעזר זנדברג:  גם אם הן מופרדות, צריך להסתכל בתמונה הכוללת

אליעזר זנדברג:  בתמונה הכוללת יש גם החלטות ממשלה שעוסקות באוכלוסייה הערבית באופן כללי וכך צריך להסתכל על הדברים

אליעזר זנדברג:  זה כאמירה מאוד כללית לפי בקשת היושב-ראש

דוד ביטן:  	אופיר כץ מתכוון שאם יש החלטות ממשלה ספציפיות לעניין מגזר מסוים, מותר גם לעשות חוקים שקשורים לאותו מגזר אבל אני לא נכנס לזה כרגע

דוד ביטן:  בכוונה אני לא נכנס לזה כרגע

דוד ביטן:  יהיו לנו נתונים ואז נוכל לקיים דיון אמיתי על העניין הזה

דוד ביטן:       	כבוד השר, אני מברך אותך על התפקיד, אמנם לא על תפקיד שר כי אתה כבר שר זמן רב

דוד ביטן:  בבקשה, התייחסות ראשונה, פעם ראשונה שאתה מופיע בכנסת כשר האנרגיה

אלי כהן: אכן כן

אלי כהן:  תודה ליושב-ראש הוועדה, תודה לחברי הכנסת יוזמי החוק, תודה ליוזם החוק חבר הכנסת אופיר כץ, חבר הכנסת שלום דנינו ויתר החברים היקרים שנמצאים כאן

אלי כהן:  אנחנו ביום תוכניות עבודה במשרד האנרגיה והתשתיות אבל בכל זאת היה חשוב לי להגיע לכאן לפרק זמן קצר על מנת לומר את דבריי בצורה ברורה כפי שגם אמרתי אותם מעל דוכן המליאה במסגרת אישור הקריאה הטרומית

אלי כהן:      אנחנו במשרד האנרגיה והתשתיות תומכים באופן מלא ונחרץ בקידום החקיקה הזאת

אלי כהן:  יש מוצרים בסיסיים שנדרשים על ידי כל אזרח בישראל – חשמל, מים – ולכן חשמל הוא מוצר בסיסי חשוב שחייב להיות בכל בית

אלי כהן:  לכן אנחנו חושבים שהחוק הזה גם ייתן מענה לאותן אוכלוסיות, לאותם מקומות שלא נמצאים ומחוברים

אלי כהן:      חשוב גם לומר יחד עם זאת ביחס לעדה הדרוזית שמדובר בעדה מבורכת, עדה יקרה, עדה שומרת חוק

אלי כהן:  אנחנו מכירים ואני מבקר ביישובים האלה

אלי כהן:  לכן, גם אם בעבר היו תקלות, לא מדובר באנשים שהם לא שומרי חוק אלא להפך, אנשים שרוצים לבוא ולהתחבר בצורה מסודרת

אלי כהן:  לכן מדובר כאן גם במענה על מוצר שהוא מוצר בסיסי מן הצד האחד ומצד שני הדבר הזה יכול גם להציל חיים כיוון שכאשר אנשים עושים דברים באופן בעייתי יש לזה גם את ההשלכות של זה ומעבר לזה הפגיעה שיכולה להיות ברשת החשמל

אלי כהן:      אני שמח שמתקיים כאן דיון מקצועי ודיון ענייני

אלי כהן:  שוחחתי על הנושא הזה גם עם מנכ"ל חברת החשמל מאיר שפיגלר שכינס גם אצלו בחודש ינואר את ראשי המועצות הדרוזיות על מנת לשבת ולראות איך לקדם את הנושא הזה

אלי כהן:  אנחנו גם נצטרך לראות את הנושא התקציבי לטובת העניין כי אנחנו רוצים לפעול ולקדם את החוק הזה

דוד ביטן: לא היית בתחילת הישיבה

דוד ביטן:  אנחנו רוצים להקים מינהלת מיוחדת לעניין הזה שהיא תטפל לא רק בחיבורים אלא גם בהגשת תב"עות וגם בתוכניות המפורטות על מנת לזרז את המועדים וגם לקבוע בחוק מועדים לכל פעולה ופעולה

דוד ביטן:  נתת לי רעיון, אולי ראש המינהלת הזאת יהיה שפיגלר

דוד ביטן:  אני יודע שאתה ביצועיסט ואתה תוביל את זה מהר

אלי כהן: אנחנו לא חושבים שחברת חשמל צריכה להיות שוטר ועדות התכנון והבנייה

דוד ביטן: לא משנה

דוד ביטן:  ניתן לו תפקיד נוסף - ראש המינהלת

דוד ביטן:  לא כחברת חשמל אלא כשפיגלר

אלי כהן: אנחנו הולכים להגדיל את היקף ההשקעות במדינה במיוחד על רקע התקופה הכלכלית המאתגרת ובמיוחד בחברת חשמל

אלי כהן:  אני חושב שהדבר הנכון שבאמצעות הגורמים המקצועיים במשרד ובאמצעות חברת החשמל שהיא הזרוע הביצועית, שגם בוועדה יובטחו המקורות על מנת שאנחנו, לאחר החקיקה החשובה הזאת, נזכה לראות את אותם אנשים מתחברים באופן חוקי

אלי כהן:       לכן הגעתי לכאן באמצע תוכניות עבודה להגיד שאנחנו נירתם ואנחנו נסייע

אלי כהן:  תודה רבה

דוד ביטן: תירתם בזה שנמנה את שפיגלר כראש המינהלת

דוד ביטן:  גם בזה תירתם

קריאה: זה כבר סגור, לא?     

דוד ביטן: נראה לי שכן

קריאה: זה פה אחד

דוד ביטן: משרד המשפטים והיועץ המשפטי לוועדה, אני רוצה שתחשבו על השאלה האם אני יכול את אחד מתנאי החוק להחיל רק על קרקע פרטית ולא על קרקע מינהל

דוד ביטן:  תחשבו על כך עד הישיבה הבאה עת נדון בנושא השוויון

איתי עצמון: מאיזה טעמים?     

דוד ביטן: יש הבדל בין מינהל לקרקע פרטית במובן הזה שקרקע בבעלות פרטית היא קודם כל קרקע של אותו בן אדם

דוד ביטן:  קרקע של המינהל, לפעמים נכנסים לקרקע לא שלהם

דוד ביטן:  אני לא רוצה להיכנס לזה כרגע אבל ניכנס לזה

חמד עמאר: חשוב מאוד שנכניס את הסעיף הזה של קרקע פרטית

אופיר כץ: נכון

אופיר כץ:  לא נעודד פלישה לקרקע

דוד ביטן: משרד הפנים, אני רוצה שראשי הרשויות יהיו מודעים לכך שגם בחוק הזה, גם אם יהיה חוק כזה, זה לא יהיה חיבור כללי לכולם מהסיבה הפשוטה שלפי מה שהבנתי יש בתים שנבנו על שטח שהוא שמורת טבע או שטח חקלאי מוכרז והוא לא יהיה חלק מהתב"ע שמוגשת כתב"ע מפורטת

דוד ביטן:  לכן צריך לקחת את זה בחשבון, שלא אחר כך יאמרו לי שאין 100 אחוזים

דוד ביטן:  אין 100 אחוזים

דוד ביטן:  קחו את זה בחשבון

דוד ביטן:  גם 80 ו-90 אחוזים זה גם טוב

אופיר כץ: לפי המסמך שהם הכינו זה יהיה יותר מ-90 אחוזים

דוד ביטן: לא יודע

דוד ביטן:  אז יהיה יותר מ-90 אחוזים

דוד ביטן:  לא ראיתי את המספרים

דוד ביטן:  אני רק אומר שאם יש בית שנבנה באופן לא חוקי על קרקע שמוכרזת כשמורת טבע, ברור שאני לא אתן שם חיבור חשמל

דוד ביטן:  אין מצב כזה ולא משנה מי זה הבן אדם

דוד ביטן:  אני אומר את זה מראש עוד לפני שמדברים כי אני רוצה שהעניין יהיה ברור

דוד ביטן:  אם זה בקרקע חקלאית שאין סיכוי שתהיה בתוכנית, אפילו אם היא בשטח הכחול, אין סיכוי שתהיה תב"ע שיש כוונה לעשות אותה קרקע לבנייה – גם שם תהיה לנו בעיה לאשר את זה

דוד ביטן:       בבקשה, משרד הפנים, מינהל התכנון

דקלה עדי פרץ: מתכננת מחוז צפון במינהל התכנון

דקלה עדי פרץ:  אני רוצה לספר קצת על התכנון שנעשה ביישובים הדרוזים אצלנו במחוז

דקלה עדי פרץ:  לכל היישובים הדרוזים מקודמות או שיש תוכניות מאושרות כוללניות או מתאריות

דקלה עדי פרץ:  כך זה בכל היישובים בשלבים שונים ובחלק גדול מהיישובים יש גם תוכניות מתאר מאושרות

דקלה עדי פרץ:  בנוסף מקודמות תוכניות מפורטות למתחמים מתוך התוכניות הכוללניות בהיקף מאוד מאוד גדול של תוכניות

דקלה עדי פרץ:  זה לוקח זמן לקדם את התוכניות האלה, זה הליך מורכב אבל כמקודמים למתחמים יש אצלנו כ-150 תוכניות שמקודמות בשלבים שונים של תכנון והן כוללות בתוכן, בחלק מהתוכניות, ויש גם מבנים קיימים

יאסר חוג'יראת: מה שמעניין אותי בסקירה שלך – אני יושב בכנסת 15 שנים ושומע על תכנון – כמה בתים יכולים להוציא היתר בנייה ולהתחבר לחשמל

יאסר חוג'יראת:  אני לא רוצה שתספרי לי שיש תוכנית שמוכנה, זה לא מעניין אותי

יאסר חוג'יראת:  אנחנו כאן בוועדה רוצים לחבר חשמל, אנחנו כאן בוועדה רוצים לחוקק חוק כדי לקדם את כל נושא החשמל ולכן מעניין אותי שתספרי לנו כאן ותאמרי לנו בדיוק כמה בתים ותוך כמה זמן יכולים להתחבר לחשמל ולא כמה תוכניות יש כי זה לא מעניין

דקלה עדי פרץ: מכוח התוכניות המתאריות והכוללניות לא ניתן להוציא היתרי בנייה

דוד ביטן: לכן אנחנו דנים בחוק

משה פסל: האם יש לך התנגדות שיחברו חשמל בלי קשר להיתר בנייה?     

דוד ביטן: זה לא נושא הדיון

משה פסל: למה לא?      

דוד ביטן: אל תפתח לנו סעיפים חדשים

משה פסל: צריך לחבר חשמל

משה פסל:  זה הדיון לא?     

דוד ביטן: לא זאת הכוונה

דקלה עדי פרץ: מכוח התוכניות המפורטות, כמעט כל התוכניות שמקודמות היום, תוכניות עם איחוד וחלוקה שניתן להוציא מהן היתרי בנייה

דקלה עדי פרץ:  זאת אומרת, אפשר להוציא היתר בנייה ולהתחבר לחשמל בתוכניות המפורטות שמקודמות היום ומקודמות תוכניות רבות בשלבים שונים, חלק כבר לקראת אישור, חלק מאושרות וחלק בקליטה

דקלה עדי פרץ:  יש הרבה תכנון שנעשה היום בתוכניות

דקלה עדי פרץ:      לעניין חיבור החשמל, הועבר החוק הקודם ואני חושבת שזה חייב להיות בתוך גבולות תוכנית המתאר בשטח שמיועד למגורים

דקלה עדי פרץ:  בחוק הקודם היו כל מיני דברים שבאמת חלקם מקשים יותר לכן זה איזשהו תהליך ובאמת התקבלו בקשות והן מטופלות

דקלה עדי פרץ:  יכול להיות שיש דברים שאפשר לעשות איזשהם תיקונים בחוק הקודם שנעשה ולבחון אותם אבל זה חייב להיות בתוך תוכניות המתאר, בתוך גבולות התוכניות, בתוך שטחים שמיועדים לפיתוח

חמד עמאר: ביישוב עוספיא, מתי אושרה תוכנית המתאר האחרונה? בעוספיא בשנת 1978 אושרה תוכנית מתאר

חמד עמאר:  את רוצה להסתמך על 1978? אם אני רוצה להסתמך על שנת 1978, חבל על כל החוק הזה

דוד ביטן: חמד, תן להם קודם להתייחס

יאסר חוג'יראת: אנחנו צריכים להתייחס באופן מקצועי

חמד עמאר: אני אומר לך שצו שחל חיבר אלפי בתים

חמד עמאר:  אני הייתי במשרד התשתיות ואני זוכר את זה טוב מאוד

חמד עמאר:  אני לא שמעתי פעם אחת שהוא עשה איזשהו נזק לתכנון העתידי ואלפי בתים התחברו לחשמל

משה פסל: כבוד היושב-ראש, אני חושב שיש כאן שני נושאים שונים

דוד ביטן: חברי הכנסת, תקשיבו טוב עכשיו

דוד ביטן:  עכשיו מדברים רק משרדי ממשלה

דוד ביטן:  עד שהם לא יסיימו את דבריהם, אף אחד לא יכול לדבר

דוד ביטן:  אני מדבר ברצינות

דוד ביטן:  אתם לא נותנים להם להתייחס לעניין

דוד ביטן:  כל אחד בא לעשות לנו כאן הצגות? לא הבנתי את העניין

דוד ביטן:  אני מבקש שמשרדי הממשלה יוכלו לדבר

דוד ביטן:  תרשמו לכם ואחר כך אם תרצו להתייחס, תוכלו

דוד ביטן:  זאת לא ישיבה אחרונה

דוד ביטן:  תנו להם לדבר

דוד ביטן:  בישיבה הקודמת לא נתתי להם לדבר אלא לנציגי הדרוזים וגם חברי הכנסת דיברו

דוד ביטן:  הם לא יכולים לדבר בלי שמעירים להם? אומרים מה היה לפני 20 שנים? מה זה מעניין אולי מה היה לפני 20 שנים

דוד ביטן:  אנחנו מדברים על מה יהיה בעוד שנה ולא בעוד 20 שנים

יאסר חוג'יראת: היא מדברת על 1978

דוד ביטן: שתגיד מה שהיא רוצה

דוד ביטן:  תרשמו את ההערות

דוד ביטן:  אנחנו מדברים על העתיד ולא על העבר

דוד ביטן:  זה לא בסדר שלא נותנים לנציגי הממשלה לדבר

דוד ביטן:  חברי כנסת דיברו בישיבה הקודמת

דוד ביטן:  כולם דיברו

דוד ביטן:  מי שלא היה, יש לו בעיה והוא ידבר בישיבה אחרת

בנימין ארדיטי: סגן ראש מטה התכנון

בנימין ארדיטי:  אני רוצה להתייחס לשלושה היבטים

בנימין ארדיטי:  ראשית, כמו שנאמר כאן, החוק הקודם עבר לפני כשנתיים, הוא היה חוק מורכב, הוא לא אות מתה

בנימין ארדיטי:  מאז ניתנו 11 צווים

דוד ביטן: צווים, אבל כמה חיבורים?     

בנימין ארדיטי: אני מגיע לזה

בנימין ארדיטי:  יש שתי בעיות למה אין חיבורים בפועל מכוח ה-11 צווים

בנימין ארדיטי:  בעיה אחת קשורה לבעיה שהוזכרה כאן

בנימין ארדיטי:  חברת חשמל לא יכולה לפרוס את התשתית בגלל שאין תוכנית מפורטת לרשת חלוקה של חברת החשמל

בנימין ארדיטי:  בעיה אחת שאותה צריך לפתור ואולי גם בחוק הקיים

בנימין ארדיטי:  אנחנו לא מזלזלים בבעיה הזאת ואכן היא בעיה אמיתית

בנימין ארדיטי:       הבעיה השנייה, לדעתי אפילו יותר מהותית, וכאן כמשרד הפנים אנחנו לא נוכל להתפשר, ואני גם אסביר למה, היא שהחוק הקיים וגם החוק שקדם לו, למרות שזה לא היה אז בחוק אלא בנוהל אבל לא משנה, כתנאי לחיבור מחייב הפקדת ערבות בשווי היטל השבחה באגרות שהיה נדרש לשלם ואני אסביר את ההיגיון

אכרם חסון: זאת ערבות בנקאית ואתה צריך לשלם את האגרות במזומן

דוד ביטן: אתה יודע שהיתר עולה כסף

דוד ביטן:  לא הולכים עכשיו לפטור אנשים מתשלום

אכרם חסון: מה שהיה, היית צריך להפקיד ערבות בנקאית בגובה אגרות

דוד ביטן: הבנתי אבל היתר עולה כסף ואנשים צריכים לשלם

אכרם חסון: עולה כסף אבל לא עולה 300,000 שקלים

דוד ביטן: לא אמרתי 300,000 שקלים אבל עולה

אכרם חסון: גובה האגרות היה 150,000 שקלים

דוד ביטן: רבותיי, כשמוציאים היתר משלמים היטל השבחה והיטלים

אכרם חסון: היטל השבחה, 10 אחוזים מהבניין

דוד ביטן: בחוק הזה לא פוטרים אף אחד מתשלום היטלים

בנימין ארדיטי: אדוני היושב-ראש, אני רוצה להסביר את זה בשתי דקות כי זו נקודה קריטית

בנימין ארדיטי:  כאן משרד הפנים, ואני חושב שגם אדוני היושב-ראש וחברי הכנסת, לא יסכימו לשנות את זה ואני אסביר מה עומד מאחורי הדרישה

בנימין ארדיטי:      בדיוק כמו שאדוני אמר, מי שיש לו כבר תוכנית מפורטת ורוצה להגיש היתר, משלם אגרות והיטלים

בנימין ארדיטי:  אין שום לא להשוות

בנימין ארדיטי:  זאת אומרת, בסדר, הוא לא יכול להוציא היתר כי אין לו תוכנית מפורטת אבל הוא חייב לשלם או להפקיד ערבות

דוד ביטן: אתה יודע, יש כל מיני סוגי ערבויות

יאסר חוג'יראת: אנחנו יכולים לדעת מה גובה הערבות עליה אתה מדבר?     

בנימין ארדיטי: בחוק הקיים כאילו יש שמאי הוועדה שאומר כמה נדרש

דוד ביטן: רבותיי, אתם הגעתם כבר לסוף

דוד ביטן:  כשנהיה בשלב שמוציאים היתר, אנחנו נדון בזה במסגרת החוק

דוד ביטן:  אני כבר אומר לכם שאין מצב שיקבלו כאן פטור מתשלומים כאלה

דוד ביטן:  מי שרוצה להתחבר, שישלם מה שמגיע

דוד ביטן:  דרך אגב, לרשות המקומית יש יותר אינטרס לקבל

פטין מולא: כשאני הייתי חבר כנסת ואמרתי בוועדת הפנים להוריד בחוק הקודם, הוא הוציא אותי החוצה

פטין מולא:  אמרתי לווליד טאהא שהוא מבקש מהאזרח קודם כל להפקיד ערבות בגובה האגרות לוועדת התכנון וחוץ מזה אתה צריך לשלם את גובה האגרות במזומן

פטין מולא:  כלומר, 150,000 שקלים עולות האגרות

פטין מולא:  אין לי בעיה, אני משלם אבל תן לי חיבור

פטין מולא:  הוא רוצה ערבות בנקאית וגם שאשלם במזומן את כל האגרות

פטין מולא:  על זה היה הוויכוח

פטין מולא:  זה מה שכתוב בחוק

דוד ביטן: אם אתה משלם, לא צריך ערבות

בנימין ארדיטי: אני בסך הכול מסביר את הרציונל

בנימין ארדיטי:  אני לא חושב שמישהו יכול לחלוק על זה

דוד ביטן: הבנתי מה שטוענים כאן אבל נגיע לזה עת נדון בחוק

דוד ביטן:  כרגע זה לא רלוונטי

דוד ביטן:  אין ויכוח שצריך לשלם את התשלומים האלה

דוד ביטן:  הם חסכו הרבה כסף כשאין להם אדמות מינהל ולכן לא צריכים לשלם למינהל

יאסר חוג'יראת: נוכל לקבוע סכום מסוים שיכולים לעמוד בו

דוד ביטן: צריכים לקבוע ערבות, אולי לא בגובה של ההיטלים

יאסר חוג'יראת: נקבע סכום מסוים בוועדה

דוד ביטן: נקבע ערבות

דוד ביטן:  ההיגיון ברור

בנימין ארדיטי: עד עכשיו דיברתי על שתי בעיות בחוק הקיים כאשר בעיה אחת היא פריסה של רשת החשמל והבעיה השנייה היא הערבויות

בנימין ארדיטי:  אפשר לפנות לרשויות ולשאול האם בכלל הן פנו לחברת החשמל כי לפני שמגיעים לחברת חשמל צריך הפקדת ערבויות ואני חושב ששם יש מחסום משמעותי בחוק הקיים, כמו שהסברתי את הרציונל

יאסר חוג'יראת: מה זה קשור להפקדה של הערבויות?     

דוד ביטן: מניסיון העבר בכל היישובים ולאו דווקא היישובים הדרוזים או הערבים אלא גם היהודים, ברגע שלבן אדם יש חיבור חשמל, אין לו כבר תמריץ להפקיד כספים וכולי

דוד ביטן:  הם אומרים שאתה רוצה חיבור לפני הוצאת ההיתר, תפקיד ערבות בגובה התשלום התשלומים שאתה צריך לשלם במסגרת הוצאת ההיתר

יאסר חוג'יראת: זה מה שקורה עכשיו

דוד ביטן: זה הרעיון

דוד ביטן:  על זה אנחנו עוד נדבר, על מה צריך להיות גובה הערבות

דוד ביטן:  זה מקובל בכל היישובים

דוד ביטן:  ביישובים יהודים אין חיבור חשמל

קריאה: הוא פשוט מוציא היתר ומשלם את ההיטלים ואת האגרות

דוד ביטן: הוא רץ להוציא את ההיתר והוא ממילא משלם את זה

שלום דנינו: זה לא מפלה לרעה

בנימין ארדיטי: ההליך הוא שקודם כל יוצא צו על ידי שר הפנים וכמו שאמרתי 11 צווים נחתמו בשנתיים האחרונות

דוד ביטן: צו שלא עושה כלום? אני אוציא לך כל יום צו ותעשה ממנו עפיפון

בנימין ארדיטי: אני רק אומר שלפני שמגיעים לחברת חשמל ומבקשים את החיבור, צריך לעמוד בתנאים שנקבעו בחוק בעניין הערבות וזה לדעתי לא קרה מהסיבה שהזכרתי

בנימין ארדיטי:  זה נושא אחד שהוא נושא מהותי שצריך לדבר עליו

בנימין ארדיטי:       על שאלת השוויון, כמו שאדוני אמר, אנחנו לא נדבר היום

דוד ביטן: בישיבה אחרת

דוד ביטן:  תן לנו קודם כל לראות את הנתונים, פתור חלק מהבעיות ואז נדבר

דוד ביטן:  אמרתי למשרד המשפטים, ותחשבו על זה, שקרקע שהיא קרקע פרטית ושום קרקע שפלשו אליה

דוד ביטן:  כל קרקע שפלשו אליה, לא מגיעה לה חיבור חשמל, נקודה, בין אם היא פרטית ובין אם היא מינהל

יאסר חוג'יראת: אני איתך

יאסר חוג'יראת:  גם ראשי הרשויות איתך

דוד ביטן: זה פותר לנו חלק גדול מאוד מהבעיה

יאסר חוג'יראת: אין לנו פולשים

קריאה: כולם בונים על האדמות הפרטיות שלהם

דוד ביטן: אם למשל אדם בכסרא סמיע בנה על קרקע פרטית אבל במקרה הוא פלש לקרקע של השכן ובנה אצלו ויש ויכוח, לא רוצה להיכנס לוויכוח הזה

ראדי נגם: זה לא קורה אצלנו

דוד ביטן: אם אדם פלש לקרקע של המינהל, כמו הבדואים למשל שפלשו לקרקעות בנגב, אני אתן להם חיבור לחשמל? אני מעלה כמה נקודות

דוד ביטן:  אני אומר שזה פותר חלק מבעיית אי השוויון

פטין מולא: יש לי שאלה למינהל התכנון

פטין מולא:  הוראת השעה חלה על בתים בתוך הקו הכחול ומחוץ לקו הכחול?     

קריאה: הוא מדבר עכשיו על דברים אחרים

פטין מולא: אני מדבר על החוק עצמו

פטין מולא:  האם זה כולל את הבתים בתוך הקו הכחול ומחוץ לקו הכחול?      

קריאה: בתוך הקו הכחול

פטין מולא: אז מה עשית עם הבתים שהם מחוץ לקו הכחול?     

דוד ביטן: הם לא יקבלו

דוד ביטן:  מי שמחוץ לקו הכחול לא יקבל

דוד ביטן:  נקודה

דוד ביטן:  מה הבעיה? אני לא מבין

דוד ביטן:  אמרתי לכם, אין 100 אחוזים

דוד ביטן:  במקום 12,000 בתים, יקבלו 11,000 ואתה לא רוצה לעזור ל-11,000 הבתים האלה כי מישהו עשה מה שהוא רוצה?          

פטין מולא: אבל יש לך מעל 15,000 בתים שהם מחוץ לקו הכחול

פטין מולא:  כל ראשי הרשויות יודעים את זה

דוד ביטן: לא יכול לתת

דוד ביטן:  תשנו את הקו הכחול במסגרת התב"ע

קריאה: בכל הרשויות קיים קו כחול

יאסר חוג'יראת: בכל היישובים בצפון אין בית מחוץ לקו הכחול

יאסר חוג'יראת:  בואו נתקדם

פטין מולא: בירכא מעל 500 בתים הם מחוץ לקו הכחול

פטין מולא:  למה שלא יקבלו?     

דוד ביטן: בואו לא ניכנס לוויכוחים האלה

דוד ביטן:  אני אומר לכם באופן ברור שאני בחיים לא אעשה משהו אחר ולא משנה מה תגידו

דוד ביטן:  רק מי שבתוך הקו הכחול, התוכנית תחול עליו

פטין מולא: זה אסון

דוד ביטן: אם אתם רוצים לשנות, צריך לפנות למשרד הפנים, צריך לפנות למי שצריך, על מנת שהתוכנית החדשה תרחיב את הקו הכחול

שלום דנינו: תזיזו את הקו הכחול

דוד ביטן: זה הכול במסגרת תכנון ובנייה

פטין מולא: אתה יודע מה יש בכפרים הדרוזים? כמה בתים יש מחוץ לקו הכחול שלא מצליחים להזיז וזה מפריע

פטין מולא:  אני באתי להילחם כאן על 400 בתים שהם מחוץ לקו הכחול

רפיק חלבי: אבל החוק מפריד בין תכנון לבין חיבור

רפיק חלבי:  למה אתה מערב את זה עכשיו? למה אתה הורס את זה? הוא מפריד בין תכנון לבין חיבור

פטין מולא: לא

פטין מולא:  אני לא הורס

רפיק חלבי: אתה הורס

רפיק חלבי:  הוא מפריד בין תכנון לבין חיבור

דוד ביטן: אמרתי שאם אתם רוצים, שנו את הקו הכחול אבל את זה צריך לעשות במסגרת תב"ע

אמל נסראלדין: עד שמאשרים תב"ע, זה לוקח זמן רב

אמל נסראלדין:  אני חושב שפטין, עם כל הכבוד, אתה מסיט את הדיון

אמל נסראלדין:  דיברו על חיבור בתים במסגרת הקו הכחול ותו לא

דוד ביטן: נכון

דוד ביטן:  אמרתי עוד משהו

דוד ביטן:  אמרתי שכל הליכי התכנון, ייקבע להם מועד ברור בחוק

דוד ביטן:  זאת אומרת, אתם רוצים להכניס כל תב"ע, תב"ע גם יכולה לשנות קו כחול אבל זה במסגרת ישובים מסוימים שצריכים לקבל מראש

דוד ביטן:  באמת בירכא כולם בנו מחוץ לקו הכחול? כל אחד עושה שם מה שהוא רוצה?          

פטין מולא: לפני 40 שנים הם שינו את הקו הכחול

בנימין ארדיטי: הנקודה השלישית

בנימין ארדיטי:  משרד הפנים יעביר הערות באמצעות הייעוץ המשפטי

דוד ביטן: אני צריך שכולם יעבירו הערות מראש

אופיר כץ: ונתונים ששלושה שבועות אנחנו מבקשים ולא מקבלים

דוד ביטן: אתם ביקשתם את זה לפני הדיון בחוק

דוד ביטן:  אין בעיה, אני מקבל את זה

דוד ביטן:  הם צריכים לעבוד על זה

דוד ביטן:  אני מבקש, אם אתם יכולים, אני צריך שתכתבו לי את כל התהליך שצריך לעשות מבחינת תכנון ובנייה ולקבוע מה המועדים שאתם סבורים שצריך לקצוב לדבר הזה

דוד ביטן:  אני לא רוצה לפי החוק הקיים

דוד ביטן:  אני צריך שנעשה מועדים קצרים

דוד ביטן:  אני רוצה להקים מינהלת ולא ראשי רשויות ולא ועדות ואני צריך שהמינהלת היא זאת שתגיש את התוכניות, תיקח את האדריכלים ותעשה את העבודה

דוד ביטן:  לכן צריך כאן מינהלת ולא לעשות את זה כך שמעבירים תקציב וזהו

דוד ביטן:  אין העברת תקציב סתם אלא הכול צריך להיות תוך כדי ביצוע

דוד ביטן:  דיברתי על זה עם משרד האוצר והם יצטרכו לתקצב את המינהלת הזאת בסכום שייקבע

דוד ביטן:  הרעיון הוא ששפיגלר יהיה אחראי על זה

דוד ביטן:  הוא איש ביצוע וישגע את כל המערכת

דוד ביטן:  שפיגלר, אתה מוכן לקבל עליך את התפקיד?     

מאיר פעיל: אני רוצה להוציא את זה לפועל

זאב אלקין: כל תפקיד רציני שיש במדינה רוצים שהוא ייקח

ראדי נגם: מי אמר שאין צדק?     

דוד ביטן: הוא מסוגל

דוד ביטן:  הוא עובד 24/7

בנימין ארדיטי: נקודה מהותית מבחינת תכנון

בנימין ארדיטי:  הסברנו את הבדל בין החוק הזה לחוק הקודם

בנימין ארדיטי:  החוק הקודם מדבר רק אחרי הגשת תוכנית, אחרי שתוכנית הוגשה לא על ידי רשות מקומית או יוזם פרטי אלא רק על ידי המדינה, לא משנים כרגע כל הפרטים, והחוק הזה המוצע מאפשר גם לפני שהוגשה תוכנית, בכפוף להתחייבות, להגיש תוכנית בתוך שנתיים

בנימין ארדיטי:  זה ההבדל הגדול

דוד ביטן: התחייבות אבל צריך להכניס עוד משהו

דוד ביטן:  שיהיה איזשהו מסמך של רשות התכנון שאומר שהתב"ע הזאת מקובלת עליהם ואפשר להעביר את התכנון העתידי

בנימין ארדיטי: לזה בדיוק אני מגיע

דוד ביטן: שתהיה גם התייחסות שלהם

דוד ביטן:  ברגע שיש תב"ע שצריכים להגיש והם אומרים שתכנונית היא תעבור, שהיא ישימה – אין בעיה

בנימין ארדיטי: זו הנקודה המרכזית

בנימין ארדיטי:  בעניין הזה אדוני היושב-ראש אנחנו מציעים שתהיה חוות דעת של מתכנן המחוז

דוד ביטן: אתה יודע כמה זמן ייקח?         

חמד עמאר: נגביל אותו בזמן

חמד עמאר:  אם הוא לא מביא את זה בזמן, אנחנו נרוץ בלי התוכנית

חמד עמאר:  החוק יכול לעשות מה שצריך

דוד ביטן: אני אומר שהכול יהיה בלוחות זמנים

חמד עמאר: כן

חמד עמאר:  נגביל אותו בזמן

חמד עמאר:  אם הוא לא מביא, החיבורים יצאו לפועל

בנימין ארדיטי: בדיוק כמו שאדוני אמר

בנימין ארדיטי:  חוות דעת שתגיד שיש היתכנות סבירה

דוד ביטן: זה נכון

דוד ביטן:  זה לא כתוב בחוק ונוסיף את זה

איתי עצמון: דיברת על הקושי השלישי לגבי החוק הקיים

בנימין ארדיטי: לא

בנימין ארדיטי:  אמרתי שאנחנו בכלל לא בטוחים

בנימין ארדיטי:  כמובן נבחן את זה ביחד

בנימין ארדיטי:  יש את החוק הקיים ולפי מידע שנמסר לנו יש תוכניות בקנה, יש תוכניות כלליות מאושרות, יש תוכניות מפורטות בקנה שהחוק הקיים נותן להן מענה והבעיה בחוק הקיים היא שתי הבעיות שהזכרתי, הפריסה של רשת החשמל והערבויות

בנימין ארדיטי:  יכול להיות שאם נפתור את שתי הבעיות האלה, יתייחס הצורך - - -     

דוד ביטן: אני רוצה להבין

דוד ביטן:  מה לגבי הנושא של היטל השבחה

בנימין ארדיטי: זה נושא כבד

דוד ביטן: הוא לא צריך להיות כל כך כבד ברשויות דרוזיות מכיוון שזו קרקע הררית

רפיק חלבי: זו הבעיה הכי קשה שיש לנו

דוד ביטן: שם עלויות ההשקעה של אדם – לא רק של הרשות - להוצאת היתר גבוהות מאוד

דוד ביטן:  לכן צריך להתחשב בזה בקשר להיטל השבחה

בנימין ארדיטי: אין שום בעיה

דוד ביטן: כשאתם מדברים על הערבות, קחו בחשבון את העניין הזה לגבי גובה הערבות

דוד ביטן:  לכן גובה הערבות לא חייב להיות גבוה מאוד

בנימין ארדיטי: גובה הערבות הוא הערכה של שמאי הוועדה

דוד ביטן: הבית כבר בנוי ואם הבית בנוי, מה שנשאר זה לשלם את ההשבחה אבל יש השקעות שהוא השקיע על מנת לבנות את הבית הזה, כולל כל הנושא של עלויות הפיתוח הפנימיות שלו

בנימין ארדיטי: זה הרבה יותר פשוט ממה שזה נראה

בנימין ארדיטי:  חברו שיש לו גם בית בנוי ויש לו תוכנית מאושרת והוא מוציא היתר, כמה הוא צריך לשלם?     

דוד ביטן: אני רוצה להסביר

דוד ביטן:  יש שתי בעיות כאשר בעיה ראשונה היא מחיר הקרקע כשהוא בנה את הבית

דוד ביטן:  הוא למשל בנה את הבית לפני 10 שנים, מחיר הקרקע בזמנו לא היה כמחירה היום כשהבית בנוי

דוד ביטן:  לכן צריך להתחשב בזה, לקחת את מחיר הקרקע כפי שהיה במועד הבנייה, מה שמקטין את עלות היטל ההשבחה באופן מובהק, וגם השקעות הפיתוח שלו בגלל ההרריות

דוד ביטן:  אתם צריכים להסכים לזה כי הכסף של היטל ההשבחה הולך אל ראשי הרשויות

רפיק חלבי: זה נכון אבל גם כאן יש בעיה

רפיק חלבי:  בשמאות מתייחסים כאילו אנחנו רמת השרון

דוד ביטן: ברגע שהוא בנה על שטח פתוח, לפני 10 שנים מחיר הקרקע היה שונה לגמרי

דוד ביטן:  המחיר של היטל השבחה נקבע לפי ערך הקרקע

דוד ביטן:  זה דבר שנתייחס אליו עת נדבר על זה

ראדי נגם: יש כאן סוגייה

ראדי נגם:  אני שמאי בוועדה המחוזית

דוד ביטן: יש מישהו שיכול לתת לנו הבהרות?     

ראדי נגם: אני מוכן להציע

דוד ביטן: אנחנו עדיין לא נכנסים לזה

ראדי נגם: לא ערבות ולא שומה

דוד ביטן: בא השמאי מטעם הוועדה ונותן חוות דעת על פי ערך הקרקע באותו רגע שהוא מוציא את השומה

דוד ביטן:  מה שאנחנו צריכים לבדוק זה האם השומה הזאת יכולה להינתן למועד הבנייה בפועל

דוד ביטן:  זאת אומרת, זה קצת לא בהתאם לחוק, זה נכון, אבל אם לא נעשה את זה המחיר של היטל ההשבחה יהיה לא הגיוני

שלום דנינו: יש לי שאלה לתכנון

שלום דנינו:  אתה אמרת שאלה שתי בעיות קטנות

בנימין ארדיטי: לא קטנות

שלום דנינו: שהתשתית היא כל הבעיה

שלום דנינו:  שאלה ראשונה שלי היא איך מסבירים את נושא החוקיות של התשתית? השאלה השנייה היא לגבי הנושא של התשלומים שמשלם אות אזרח שרוצה להתחבר אצלכם ביישובים

שלום דנינו:  אתם לא עושים באמת סוג של פיתוח

ראדי נגם: זה על חשבונו

ראדי נגם:  רוב הפיתוח הוא על חשבונו

שלום דנינו: למה שחלק מזה לא ילך לטובת תשתיות החשמל?     

דוד ביטן: בדרך כלל זה נלקח מהיטל השבחה

דוד ביטן:  כל מה שאתה אומר על תשתיות, זה באחריות העיריות אבל מכסף של היטל השבחה

דוד ביטן:  זה והיטלי פיתוח של כבישים, תשתיות וכולי

דוד ביטן:  הבעיה היא שהחישוב של היטל ההשבחה נעשה לפי הערך באותו רגע שהוא מוציא את השומה ולא במועד הבנייה

דוד ביטן:  אם הוא בנה לפני 10 שנים בשטח פתוח, הקרקע הייתה זולה מאוד ולא כמו שעולה קרקע מפותחת לכיוון ההוא

שלום דנינו: ואתה יכול לפרוס את התשתית

מאיר פעיל: כן

מאיר פעיל:  זה חברת החשמל עושה

דוד ביטן: כבר יש להם תשתיות מפותחות גם על השטח הציבורי

עלי סלאלחה: כל הדרוזים שווים מבחינת כסף כלום

עלי סלאלחה:  המדינה צריכה לקחת את כל העול הזה עליה ולשלם לדרוזים את כל העלויות

דוד ביטן: לא

עלי סלאלחה: למה לא? אני אומר לך כן

עלי סלאלחה:  הדרוזים לא קיבלו כלום ונתנו את הכול

דוד ביטן: כל אדם שמוציא היתר, צריך לשלם כסף

עלי סלאלחה: הוא ישלם את האגרות

עלי סלאלחה:  אין בעיה

דוד ביטן: לא אגרות

דוד ביטן:  אגרות זה כלום

דוד ביטן:  אין לזה שום ערך

דוד ביטן:  הבעיה היא היטלים ולא אגרות

עלי סלאלחה: תגיד לי, איזה סוציו אקונומי יש לחייל המשוחרר הזה או החייל שנמצא בעזה? מאיפה הוא יביא?      

דוד ביטן: אני לא מתווכח על זה

דוד ביטן:  מצטער

דוד ביטן:  אם זו המגמה שלכם בדיון, זה לא מה שיהיה

דוד ביטן:  מה שכן, צריכים לתת הנחה גם בהיטלים בגלל הנושא של ההרריות

דוד ביטן:  שנית, בהיטל השבחה צריכים להתחשב במועד הבנייה, מה היה במועד הבנייה ולא לפי מועד הוצאת השומה

דוד ביטן:  אלה שני דברים שיפחיתו את העלויות אבל לזה ראשי הרשויות צריכים להסכים כי הן מפסידות את הכסף

חמד עמאר: הקמת ועדה מתוך חברי הכנסת

דוד ביטן: נכון

דוד ביטן:  היא תשב ותדון

חמד עמאר: אנחנו נתכנס ונדון בנושא הזה

דוד ביטן: משרד הפנים ומינהל התכנון, עוד משהו? לא

דוד ביטן:  יש עוד משרד ממשלתי שרוצה לומר משהו?      

אפרת נחלון: משרד האוצר

קריאה: היא תפתיע אותך

קריאה:  יש לה תקציב

דוד ביטן: אין ספק שזה יעלה כסף

דוד ביטן:  רוצים פעם אחת לפתור את הבעיה – זה עולה כסף

דוד ביטן:  אני לא רוצה להיכנס לזה עכשיו כי אנחנו נעשה איתכם דיון אחר ואפילו לא בוועדה

אפרת נחלון: אדוני, אני מהלשכה המשפטית במשרד האוצר

דוד ביטן: נקיים איתכם דיון אחר

אפרת נחלון: זה מתחבר לנושא אחר שאתה העלית

דוד ביטן: בסדר, אבל נעשה את זה דרך המינהלת ולא דרך לתת כסף לרשויות המקומיות

דוד ביטן:  אני רוצה לתת את זה כמינהלת

מאי גולן: הנקודה היא לא רק האם לתת או לא לתת אלא באיזו מסגרת

מאי גולן:  האם לתת במסגרת תוכנית החומש, תוכנית כוללת לדרוזים או עכשיו לתת הצעת חוק תקציבית שאתה צריך להעמיד לה מקור ספציפי בתוך הצעת החוק

שלום דנינו: מה התוכניות שלכם לגבי הדרוזים ומתי?     

דוד ביטן: אף אחד לא מפחיד אותי בתקציבים

דוד ביטן:  אני אביא את ה-50 מנדטים להצבעה הזאת

דוד ביטן:  זאת לא הבעיה שלי

דוד ביטן:  אתם צריכים לחשוב איך אתם עושים

דוד ביטן:  אחרי שנסיים נתחיל לדבר על המינהלת, אתם צריכים לתת עלויות תקציביות לעניין הזה

דוד ביטן:  תשבו גם עם ראשי הרשויות, שבו עם ועדות התכנון, עם מינהל התכנון, תראו כמה עולה להגיש את כל הבקשות ואת כל התוכניות עם לוחות זמנים

דוד ביטן:  הנה, ראש המינהלת כאן

מאי גולן: העניין הוא שגם כך יש תוכניות חומש שמקדמים לעדה הדרוזית

דוד ביטן: אז תורידו את זה מתוכנית החומש

חמד עמאר: תוכנית החומש הסתיימה ב-31 בדצמבר 2023, עדיין אין תכנית חומש ל-2024 ולכן בואו נתקדם

דוד ביטן: מה שהיא מתכוונת וזה הגיוני שאם בתוכנית החומש הייתה כוונה לתת כסף שקשור לתכנון ובנייה, ייתנו את זה למינהלת, דבר שפותר את הבעיה של הרשות שלא צריכות להשקיע בזה כלום

מאי גולן: כבר ניתן במסגרת התוכנית

דוד ביטן: בסדר

דוד ביטן:  אני לא יודע

דוד ביטן:  נדבר על זה

דוד ביטן:  הבנתי את העניין

דוד ביטן:  נדבר על זה בישיבה פנימית

דוד ביטן:  תקציב יהיה

דוד ביטן:  לא מפחיד אותי ה-50 מנדטים

אפרת נחלון: אם אפשר להשלים לא לגבי הפן התקציבי

אפרת נחלון:  אני מהלשכה המשפטית במשרד האוצר

אפרת נחלון:  בהקשר של הנושא שעלה כאן של בעלי הזכויות במקרקעין, נושא שגם אתה העלית, בהחלט העמדה של האוצר היא שהדברים צריכים להיות מותנים בהסכמה של בעלי הזכויות במקרקעין כולל אם זה מקרקעי ישראל, צריכה להיות הסכמה של רמ"י

דוד ביטן: ברור

דוד ביטן:  אין ויכוח

דוד ביטן:  לגבי היטל השבחה, צריך לקחת בחשבון – אני לא יודע מה אומרת התוספת השלישית – שאם התחשיב נעשה לפי מועד השומה, זה לא פייר לעשות את זה לפי מועד השומה

ראדי נגם: התוספת השלישית בעד אישור התוכנית פלוס 15 ימים

דוד ביטן: במקרה הזה, אם רוצים באמת לעשות את הדבר הזה, צריך להתחשב במועד הבנייה ולא במועד ההיתר

דוד ביטן:  אם צריך שינוי בחוק, נעשה בחוק הזה

שלום דנינו: באופן חריג למקרים האלה

דוד ביטן: באופן חריג בגלל שזה לא ילך בצורה הזאת

דוד ביטן:  לא מדובר על איזו בעיה שמישהו לפני 10 שנים עשה חריגות בנייה נגיד בראשון לציון ועכשיו נותנים לו חיוב

דוד ביטן:  כאן מדובר על ישוב שלם שיש לו בעיות

דוד ביטן:  ביישוב שלם שיש לו בעיות, צריך לתת התייחסות מיוחדת

דוד ביטן:      חייבים לעשות דבר נוסף

דוד ביטן:  אני חושב שדיברתי איתכם על זה בישיבה הפנימית שקיימנו לגבי הבעיה של קווי בניין

דוד ביטן:  קווי הבניין בתוכניות שיהיו, בעיקר התוכניות המפורטות, צריכים להיות קווי בניין בפועל כי אחרת אף אחד לא יוכל לבנות

דוד ביטן:  אף אחד לא יוכל לקבל היתר

דוד ביטן:  קווי הבניין יהיו קווי הבניין כפי שבבנייה בפועל

דוד ביטן:  אם קו הבנייה בפועל הוא מטר, יהיה מטר באותו בניין

דוד ביטן:  אם קו הבניין באותו בניין הוא שני מטרים, יהיו שני מטרים

דוד ביטן:  אם לא, חבל, בחיים הם לא יקבלו היתר

דוד ביטן:  ההקלה זה 10 אחוזים ואם קו הבניין הרגיל הוא ארבעה מטרים והוא בנה מטר ממנו מקו הבניין, 10 אחוזים הוא לא יכול לקבל

דוד ביטן:  אנחנו צריכים שיוציאו היתרים וישלמו את כל הכספים שמגיעים בגין ההיתרים האלה

דוד ביטן:  לשם כך צריך להוציא היתר

דוד ביטן:  אי אפשר להוציא היתר אם קו הבניין הוא ארבעה מטרים

דוד ביטן:  כשאני הולך לכפר דרוזי, המכונית לא עוברת, אז איזה קו בניין? גם בירכא בונים לא לפי קו בניין

בנימין ארדיטי: הדברים ייבחנו בראייה של תוכנית מכשירה אבל לפעמים יש אילוצים

בנימין ארדיטי:  צריך להרחיב כביש, אז לפעמים גם צריך להרוס מבנה אחד

דוד ביטן: על זה צריך לדבר כי התוכנית חייבת לכלול קווי בניין בפועל ולא קווי בניין שאתם רגילים אליהם במינהל התכנון כי אחרת אי אפשר להוציא היתרים

דוד ביטן:  אני אומר לכם את זה מראש

בנימין ארדיטי: בגדול התוכנית מכשירה

בנימין ארדיטי:  זאת המשמעות של התוכנית

דוד ביטן: דיברנו על זה

דוד ביטן:  תחשבו על זה

דוד ביטן:  מינהל התכנון, בחוק עצמו אנחנו נכתוב שהתוכניות צריכות לכלול קווי בניין בפועל שיש בבתים ולא קווי בניין דמיוניים

בנימין ארדיטי: אנחנו נסתייג מהאמירה הזאת

בנימין ארדיטי:  לא נוכל להסכים

קריאה: אלה דברים שנקבעים בתוכניות

קריאה: אם הבית קיים, מה הוויכוח?     

דוד ביטן: אני נותן לאופיר, הוא יקרע את ההצעה

דוד ביטן:  לא צריך אותה

דוד ביטן:  אתם רוצים שהוא יהרוס את הבית בגלל קו הבניין?     

בנימין ארדיטי: אדוני היושב-ראש, אני אסביר

בנימין ארדיטי:  תוכנית מכשירה מכוונת להכשיר את הבנייה הקיימת ולכן ברוב המכריע של המקרים היא תקבע את קווי הבניין כפי שהם בפועל

בנימין ארדיטי:  זה ברור

דוד ביטן: זה מה שאני אומר

בנימין ארדיטי: אם יש מקרה שצריך להחליט - - -     

דוד ביטן: לא, כל המקרים הם כאלה

דוד ביטן:  אני אומר לך

שלום דנינו: אתה יכול לבדוק ולהביא נתונים כמה חריגים?     

דוד ביטן: לא צריך נתונים

דוד ביטן:  אתה קובע שקווי הבניין בפועל הם קווי הבניין בתוכנית באותו מגרש ספציפי

דוד ביטן:  אם לא, אין טעם בכלום

חמד עמאר: הוא לא מדבר איתך על בנייה חדשה אלא על בנייה קיימת

עלי סלאלחה: לשם כך קיים מה שנקרא הסדרה

עלי סלאלחה:  עשינו את זה בשתי שכונות ונמשיך לעשות את זה

עלי סלאלחה:  לכן קווי הבניין חייבים להיות לפי ה-         

דקלה עדי פרץ: במרבית המקרים זה כך אבל אנחנו לא מתכננים בחוק

דוד ביטן: אתם מינהל התכנון ואנחנו מעירים את ההערות שלנו

חמד עמאר: הוא לא מדבר על תכנון חדש אלא על תכנון קיים

בנימין ארדיטי: ברור אבל אם זה כך, תאמרו מצב קיים, לא צריך תוכנית, נצלם מצב קיים וזהו

דוד ביטן: מצב קיים מבחינת קווי בניין

בנימין ארדיטי: למה לא גובה?     

דוד ביטן: יכול להיות שאתם צריכים להתייחס

דוד ביטן:  בסופו של תהליך אנחנו צריכים להוציא היתר כי לשם מה עושים את כל התהליך הזה? בשביל לעשות תב"ע? לעשות תוכנית מפורטת ולעשות חיבור וללכת הביתה? הרי אנחנו לא עוצרים תהליכים משפטיים והתוצאה היא שאם אדם לא הוציא היתר, בסוף יוציאו לו צו הריסה

דוד ביטן:  אני אומר שההליך הסופי הוא הוצאת היתר

דוד ביטן:  יש בעיות כאשר בעיה אחת היא של קווי בניין

דוד ביטן:  אתם מינהל תכנון, תחשבו על זה

דוד ביטן:  נצטרך לדון בזה

דוד ביטן:  יש בעיה של גובה, יש בעיה של מספר יחידות דיור שזו בעיה יותר מסובכת שנתייחס אליה ויש בעיה של אחוזי בנייה

דוד ביטן:  כל הדברים האלה צריכים לבוא לידי ביטוי

דוד ביטן:  בלי זה אני לא רואה טעם לחוקק את החוק

בנימין ארדיטי: בפריזמה של תוכנית מכשירה, זה מה שיקרה, אבל אחד ל-100 יכול שיגידו לו שיהרוס

דוד ביטן: יכול להיות

רפיק חלבי: לא ייהרס אפילו קיר אחד אלא בהסכמה

דוד ביטן: בהסכמה עם מי? בהסכמה של מי? אני לא מבין אתכם

דוד ביטן:  יש לכם 12,000 בתים בלי היתר

דוד ביטן:  אם מאשרים 11,990 מתוכם, אתם על ה-10 תלכו? אל תגזימו

רפיק חלבי: אני אסביר לך

רפיק חלבי:  אני אסביר את הקטע

רפיק חלבי:  יש כאן חוסר הבנה בקרב הרבה מאוד אנשים שמדברים

רפיק חלבי:  בהרבה ישובים יש היום תב"עות מפורטות, מופקדות ומאושרות ועדיין לא יכולים לקבל חשמל כיוון שהם רוצים להביא תצ"רים ותצ"ר יכול לקחת חמש שנים

רפיק חלבי:  מאיר שפיגלר מכיר את המציאות

רפיק חלבי:  הוא מת לחבר אותנו לחשמל אבל מגבלות החוק מפריעות לו

רפיק חלבי:  אם אנחנו נשמע מה שאמר מאיר ומה שאומר הדרג המקצועי – ודרך אגב, זה לא נכון שאין תכנון

רפיק חלבי:  יש תכנון כוללני, תכנון מפורט, איחוד וחלוקה וכולי

דוד ביטן: אבל ראש המועצה, אני רוצה להסביר לך דבר אחד

דוד ביטן:  אתה כל הזמן מזכיר לי את התצ"ר

דוד ביטן:  אמרתי שנתייחס לזה אבל אני אומר לך שכל אדם צריך להבין, כל אדם ביישוב צריך להבין, שכשהוא מוציא היתר יש לזה עלויות

רפיק חלבי: ודאי

דוד ביטן: הוא לא יקבל פטור מהעלויות

רפיק חלבי: ודאי

דוד ביטן: הוא יקבל הנחה אבל לא פטור

דוד ביטן:  אני אתן לך דוגמה

דוד ביטן:  דיברנו על היטל השבחה

דוד ביטן:  יש הבדל בין היטל השבחה שכאשר אתה בונה 200 מטרים אתה משלם היטל השבחה, לבין מצב שיש לך בשטח ארבע דירות כאשר למשל אפשר לבנות על חצי דונם שתי דירות

דוד ביטן:  אתה רוצה שייתנו לו את ארבע הדירות בלי היטל השבחה?     

רפיק חלבי: לא

רפיק חלבי:  יש הוראות תוכנית

דוד ביטן: אתה מצפה שהוראות התוכנית יאמרו כמה דירות יש לו?     

רפיק חלבי: לא

דוד ביטן: לכן אני אומר שיש בעיות כאשר בעיה אחת היא קווי הבניין, השנייה היא מספר יחידות דיור, השלישית היא אחוזי בנייה, כמה הוא בנה, והרביעית היא גובה

דוד ביטן:  כל הדברים האלה, צריכה להיות התייחסות אליהם

דוד ביטן:  גם אתם צריכים לעזור

רפיק חלבי: זה קיים בתכנון

דוד ביטן: יכול להיות שכדאי לכם – בלי קשר להליכים המשפטיים - לעשות סקר ב-12,000 הבתים האלה, ואני יודע למה אתם לא עושים את הסקר הזה, ולומר שאלה הבעיות שקיימות ולפי זה מינהל התכנון יתייחס כשהוא מכין את התב"עות האלה

דוד ביטן:  האנשים צריכים לדעת מה הבעיות

דוד ביטן:  זה שאתה נותן למישהו לבנות לפי קווי בניין אבל יש לו שמונה יחידות דיור במבנה, אתה מצפה שנאשר לו את זה? לא

דוד ביטן:  בניין כזה בחיים הם לא יאשרו גם אם הוא עשה צבא וכולי

רפיק חלבי: הבעיה עכשיו הפכה להיות קו הבניין?     

דוד ביטן: לא, לא קו הבניין

דוד ביטן:  אמרתי ארבע בעיות

דוד ביטן:  קו בניין אפשר לפתור בלי בעיה

דוד ביטן:  מספר יחידות דיור, זה יותר בעייתי

דוד ביטן:  אחוזי בנייה, יותר בעייתי

רפיק חלבי: גם לא בעייתי

ראדי נגם: גם לא בעייתי

דוד ביטן: אם יש לכם פתרונות לכל, בבקשה

חמד עמאר: אנחנו מתמקדים בחשמל

חמד עמאר:  למה אנחנו עכשיו הולכים על חוק התכנון והבנייה?     

דוד ביטן: כי אין ברירה

דוד ביטן:  חבר את החשמל ועזוב אותי

דוד ביטן:  אני אומר לך שהשלב הסופי הוא הוצאת היתר בנייה כי אחרת ההליכים המשפטיים לא יעזרו לאף אחד

דוד ביטן:  אתה הרי לא רוצה שבעוד שנתיים יוציאו 100 צווי הריסה

דוד ביטן:  חיבור חשמל הוא חיבור זמני גם לפי הצעת החוק

דוד ביטן:  פתרון הבעיה הוא רק בהוצאת היתר

דוד ביטן:  אתם, כל ראשי הרשויות, צריכים להיפגש עם מינהל התכנון

קריאה: כבר נמאס לנו לשבת איתם

דוד ביטן: הם ישבו איתכם

דוד ביטן:  שבו עם מינהל התכנון ולא איתי

דוד ביטן:  אני אומר לכם מה הבעיות

דוד ביטן:  אני יכול לתת לכם פתרון אבל זה לא התפקיד שלי

דוד ביטן:  אתם תשבו עם מינהל התכנון ותראו את הבעיות שיש היום אולי לפי סקר שאתם צריכים לעשות, סקר מהיר בבתים כדי לראות היכן הבעיות, להעלות בפני מינהל התכנון את הבעיות הכלליות ולראות איך פותרים אותן במסגרת התוכניות

דוד ביטן:  אם לא, אנשים לא יוכלו להוציא היתר ואם לא יוציאו היתר, אי אפשר יהיה לעצור את ההליכים המשפטיים - הנה, משרד המשפטים כאן – יוציאו צווי הריסה למרות חיבור החשמל

דוד ביטן:  חיבור החשמל הוא חיבור זמני ולכן אין שום בעיה להוציא צווי הריסה

דוד ביטן:  זה לא קשור לחיבור חשמל אלא זה קשור לכך שהבן אדם אחרי שהוא סיים את הבנייה, חיבר חשמל והוא מרוצה, אחרי שלוש שנים יהיה לו צו הריסה

דוד ביטן:  למה? צריכים להגיע לסוף התהליך, לעשות לא רבע עבודה אלא לעשות עבודה מלאה

רפיק חלבי: התחמקנו מהנושא

רפיק חלבי:  זה לא הנושא

דוד ביטן: לא התחמקנו

דוד ביטן:  זה חלק מהנושא

דוד ביטן:  אם עושים עבודה, נעשה אותה עד הסוף

דוד ביטן:  אני לא עושה רבע עבודה

יאסר ג'דבאן: אנחנו רוצים להתקדם

יאסר ג'דבאן:  הנושא שלנו הוא חיבור בתים לחשמל ולא היתר

יאסר ג'דבאן:  מהבוקר אני שומע בישיבה הזאת שרחוקים מלהתחבר לחשמל

יאסר ג'דבאן:  כראשי רשויות יש לנו הרבה ציפיות וגם כעדה הדרוזית

יאסר ג'דבאן:  אני רוצה להגיד לך יושב-ראש הוועדה שאנחנו ראשי הרשויות ישבנו עם חברת חשמל, ישבנו עם משרד האנרגיה, על בסיס הוראת השעה שהייתה בקריאה טרומית, ישבנו על ההערות אבל אני אומר לכם שאנחנו לא מתקדמים בנושא של חיבור החשמל

דוד ביטן: ראש המועצה, אני רוצה להסביר לך

דוד ביטן:  אולי אתם לא בעניין בו אנחנו נמצאים

דוד ביטן:  זה שאתם רוצים חיבור לחשמל, מקובל עלי ואני גם מבין למה אתם רוצים את זה

דוד ביטן:  זה שהרשויות מדברות על הוצאת היתר בסופו של תהליך, גם זה ברור

יאסר ג'דבאן: גם אנחנו בעד זה

דוד ביטן: אם זה לא ברור לכם, אתם לא מסייעים לתושבים שלכם

דוד ביטן:  מדברים על חיבור זמני לחשמל למשך שנתיים

דוד ביטן:  חיבור הוא חיבור, אבל מדברים כאן על הוראת שעה לשנתיים

איתי עצמון: הוראת השעה היא לשנתיים

דוד ביטן: אני קורא לה חיבור זמני

דוד ביטן:  אתם צריכים לראות איך בסופו של תהליך מוציאים היתר וכל התב"עות שמדובר עליהן, שמתכננים להגיש אותן, זאת ההתייחסות העיקרית שלהם

דוד ביטן:  אם אתם לא רוצים להתעסק בזה, אתם פוגעים בתפקיד שלכם

יאסר ג'דבאן: אנחנו בתוך זה

דוד ביטן: אני מראה לכם את הבעיות

דוד ביטן:  אם נפתור לכם את הבעיות האלה, פתרנו לכם את הבעיות של היישובים

דוד ביטן:  ייתנו לכם את האופציה להוציא היתרים כמו שצריך

דוד ביטן:  מה זה אתם לא רוצים את זה? אני לא מבין את זה

יאסר ג'דבאן: מהבוקר מדברים על 157א, הוראת השעה, על צו שחל, גדעון סער וכולי, הכול כתוב כאן באתר הכנסת ואני אומר לכם שהוראת השעה - - -     

קריאה: זה מסמך של מרכז המחקר והמידע

יאסר ג'דבאן: מסמך לגבי חיבורים של מבנים ללא היתר שיצא מהכנסת

יאסר ג'דבאן:  זה דוח של הכנסת

יאסר ג'דבאן:  כל הוראות השעה לא ישימות

יאסר ג'דבאן:  אני אומר לך שמה שמעניין זה להתחבר לחשמל ועל קרקע פרטית

יאסר ג'דבאן:  מהבוקר אנחנו מדברים ומדברים על קו בניין, מתאר וכולי

יאסר ג'דבאן:  אני אומר לכם שאנחנו נמצאים בתוך התהליך הזה

יאסר ג'דבאן:  אנחנו לא מבקשים שמישהו יתחבר מחוץ לקו כחול

יאסר ג'דבאן:  אנחנו לא מבקשים שמישהו יתחבר ולא נמצא בתוך המתחמים

דוד ביטן: אני אומר לך בצורה ברורה שאם מגישים תוכניות מתאר, תוכניות המתאר האלה חייבות להתייחס למה שקורה בשטח

דוד ביטן:  לכן זה שאנחנו מדברים גם על הדברים האלה, זה עוזר לכם ולתושבים שלכם

דוד ביטן:  תאמין לי

יאסר ג'דבאן: שקודם נביא להם חשמל

יאסר ג'דבאן:  זה מה שאנחנו רוצים

דוד ביטן: בסוף יהיה חיבור חשמל

דוד ביטן:  אמרתי שלא? מה זה שייך למה שאני אומר? ברור שיהיה גם חיבור חשמל אבל גם מה שאנחנו מדברים עליו כי בסופו של תהליך צריך להוציא את היתרי הבנייה

ששון גואטה: צריך שרשות התכנון תבוא בנפש חפצה

דוד ביטן: אני אומר בצורה ברורה שכל הדברים האלה צריכים להיות מוסדרים במסגרת הצעת החוק, גם החיבור, גם התוכניות, גם המועדים, גם הוצאת ההיתר, גם מתן אפשרות לתושבים להוציא את היתר הבנייה

פטין מולא: אפשר לעשות בשני שלבים

פטין מולא:  שלב ראשון החיבור והשלב השני ההמשך

פטין מולא:  מה הבעיה?     

דוד ביטן: מה זה משנה? אם יהיה לך חיבור חשמל, מה אכפת לך? לא הבנתי

דוד ביטן:  אתה חושב שהתושבים שלך לא רוצים להוציא היתרי בנייה?      

פטין מולא: זה הזמן

דוד ביטן: כשיהיה לו הליך משפטי על בניין בלי היתר, אתה תבוא ותגיד לי שאגיש עוד פעם הצעת חוק? זה מה שאתה תגיד לי

פטין מולא: לא

דוד ביטן: אנחנו נכין את הצעת החוק עכשיו וניתן אופציה לאנשים להוציא היתר כמו שצריך

דוד ביטן:  אם לא, תהיה לו בעיה

דוד ביטן:  לא תוכל לבוא יותר לכנסת בעניין הזה ולא לרשויות המדינה

דוד ביטן:  אנחנו נאפשר את זה ולכן אני אומר שתעשו סקר ותראו מה הבעיות

דוד ביטן:  יכול להיות שאין בעיה

דוד ביטן:  במקרה כזה אנחנו נדאג שבתוך התוכניות שמוגשות הדברים האלה ייכללו על מנת שאנשים יוכלו להוציא היתר בנייה

רוסלאן עותמאן: אדוני היושב-ראש, אפשר לשאול שאלה בהקשר הזה? אני מבין את הצורך בהוצאת היתר ואני מחבר את זה למה שאמרתי, הזיקה בין תכנון לבין חיבור לתשתיות

רוסלאן עותמאן:  אני לא מצליח להבין איך אתם מציעים לעשות את החיבור הזה עכשיו

רוסלאן עותמאן:  אם לא נדרשת הגשת תוכנית למינהל תכנון, איך עושים את החיבור הזה?     

דוד ביטן: אני אסביר לך

דוד ביטן:  הם מבקשים ערבות ואנחנו עוד נדבר על גובה הערבות

דוד ביטן:  כדי שחיבור החשמל יהיה מהיר בעקבות העובדה שאתה מגיש תוכנית, יש מה שנקרא היתכנות לאישור התוכנית הזאת

דוד ביטן:  זה שלב ראשון

דוד ביטן:  שלב שני זו היכולת להוציא את ההיתר

דוד ביטן:  היכולת להוציא את ההיתר צריכה לכלול הוראות בתב"ע שמוגשת עם אפשרות כזאת

רוסלאן עותמאן: לגבי השלב הראשון, כן תבקשו שיהיה תנאי של הגשת תוכנית?     

דוד ביטן: לא

דוד ביטן:  תנאי של היתכנות

דוד ביטן:  דבר ראשון תהיה התחייבות של האדם שמקבל את החיבור

דוד ביטן:  איך הוא ייתן את ההתחייבות, אם אין לו אפשרות להוציא היתר? הוא לא יכול לתת התחייבות בלי שיש לו היתכנות להוצאת ההיתר

דוד ביטן:  הוצאת ההיתר יכולה אם התוכניות שמוגשות נתנו את האפשרות הזאת

רוסלאן עותמאן: מי יאמר שיש היתכנות?     

דוד ביטן: מינהל התכנון

דוד ביטן:  מינהל התכנון יגיש לגבי התב"ע

דוד ביטן:  אני אתן לך דוגמה

דוד ביטן:  אם למשל הוא בנוי בקו אפס, הוא לא יכול לקבל הקלה על קו אפס והוא יודע שהוא בנוי בקו אפס

דוד ביטן:  איך אתה רוצה שהוא יגיש? אבל אם התוכנית תכלול שקווי הבניין הם קווי הבניין בפועל – הוא יכול לחתום על ההתחייבות בלי בעיה למרות שהוא יודע הוא בנוי בקו אפס

דוד ביטן:  לכן אי אפשר לנתק את הקשר בין הוצאת ההיתר בפועל לתוכנית עצמה ולחיבור

דוד ביטן:  אנחנו מאפשרים הקלה במועד החיבור אבל מתייחסים גם לצפי העתידי

רוסלאן עותמאן: רק לוודא שאני מבין נכון לגבי השלב הראשון

רוסלאן עותמאן:  מה שאתה אומר זה שלא תידרש הגשת תוכנית אלא מספיק שתהיה חוות דעת של מתכנן מחוז שיגיד שיש היתכנות תכנונית להכשרת המבנים האלה

דוד ביטן: נכון

דוד ביטן:  בפועל כן, אבל אני רוצה מינהלת כי אני לא רוצה להיות תלוי באף אחד

דוד ביטן:  אני רוצה שהממשלה תיתן תקציב למינהלת שיעבדו עם הרשויות ועם הוועדות האזוריות על מנת להגיש את כל התוכניות באופן מהיר

דוד ביטן:  אני לא רוצה שיהיה מצב שבעוד חמש שנים יגידו שלא נעשה כלום ושוב יבואו ראשי הרשויות ויאשימו את הממשלה ויגידו לא עשיתם כלום

דוד ביטן:  אני רוצה לסיים את העניין של הרשויות הדרוזיות

דוד ביטן:  מדברים כרגע על הדרוזים

דוד ביטן:  כל מי שעכשיו ילך ויבנה לא בהתאם לתב"ע, זו בעיה שלו, גם אם הוא עשה צבא

דוד ביטן:  אנשים צריכים להבין שגם בכפרים הדרוזיים צריכים לבנות כמו שצריך

דוד ביטן:  נכון, יש כל מיני סיבות למה הם עשו את זה ואני לא רוצה כרגע לדון בזה אבל נדון בזה כאשר נדבר על עניין השוויון

דוד ביטן:  יכול להיות שהממשלה אשמה בעניין הזה, כמו שהם אומרים

דוד ביטן:  בגדול צריך לסיים את התהליך הזה אחת ולתמיד כי אחרת איזו עילה יש לממשלה או לרשויות ללכת לקראתם אם הם לא יודעים שיהיה סוף לעניין? לכן אני לא מסכים עם ראש המועצה בעניין הזה, מאוד מצטער, כי אחרת אין לנו כאן תמריץ

דוד ביטן:  מה נגיד לבג"ץ, שאנחנו נותנים חיבור חשמל ונגמר הסיפור?     

רפיק חלבי: אתה צודק במאה אחוזים

רפיק חלבי:  אין לנו קיום בכלל בלי תכנון ובלי היתרים

רפיק חלבי:  אין ויכוח על זה

רפיק חלבי:  לכן אנחנו כל הזמן מתכננים

עלי סלאלחה: אלה בעיות שלא הרחיבו לנו את התכנון

עלי סלאלחה:  לא עשו את התכנון ועכשיו אנחנו נופלים בבור ואנחנו רוצים לצאת ממנו

חמד עמאר: בואו נתקדם בחוק

חמד עמאר:  את הדברים האחרים נפתור בדרך

דוד ביטן: יש עוד מישהו שרוצה לדבר והוא לא דיבר

אהרן גולדשטיין: כן

אהרן גולדשטיין:  הלשכה המשפטית, משרד האנרגיה והתשתיות

אהרן גולדשטיין:  נאמר כאן שהמוקד והפתרון הוא בתחום התכנון והבנייה

אהרן גולדשטיין:  מהבחינה הזאת הקריטריונים שנקבעו להקלות נעשו בצורה לא ברורה והסמכות למתן הקלה ניתנה לפי הצעת החוק לשר האנרגיה והתשתיות

אהרן גולדשטיין:  אנחנו חושבים שלנוכח זה שמוקד הדיון כאן הוא מוקד תכנוני, הקריטריונים שצריכים להיקבע בצורה מאוד ברורה צריכים להיות מתחום התכנון והבנייה ובהתאם לכך הסמכות להקלות צריכה להינתן לשר הפנים או לגורמי המקצוע ממשרד הפנים

דוד ביטן: ההערה נרשמה

דוד ביטן:  נדון בזה עת נדון בסעיפים הספציפיים

דרור וגשל: רשות החשמל

דרור וגשל:  אדוני, רשות החשמל קובעת יותר מהתעריפים אבל נעזוב את זה עכשיו

דוד ביטן: לפי זה אתם מאשרים את התוכניות

דרור וגשל: לא

דרור וגשל:  אנחנו קובעים גם את הרגולציה

מאיר פעיל: גם את החיבורים? אין בעיה, תעשו את החיבורים בעצמכם

דרור וגשל: עכשיו הדיון הוא לא איתך אלא עם היושב-ראש

מאיר פעיל: לא היושב-ראש ולא אף אחד

מאיר פעיל:  מספיק

דרור וגשל: אנחנו לא מדברים איתך

דרור וגשל:  אני מדבר עם היושב-ראש

דוד ביטן: הם קובעים את ההשקעות

איתי עצמון: אמות המידה הצרכניות של רשות החשמל

דוד ביטן: אין לי בעיה, דבר על מה שאתה רוצה אבל אני לא מבין מה הקשר

דרור וגשל: אני אומר

דרור וגשל:  אדוני חזר על זה גם בדיון הקודם וגם בדיון הזה, על העניין הזמני

דרור וגשל:  הצעת החוק היא זמנית במובן הזה שהיא תקפה לשנתיים אבל בתוך השנתיים האלה, לפי הצעת החוק כפי שהונחה, מוציאים אישורים לכל היישובים וזהו, יש חיבור לחשמל, יש התחייבות להגיש תוכנית, אחר כך אין שום סנקציה אם לא הוגשה תוכנית ובטח שלא מדובר על ניתוק

דוד ביטן: כתוב שנתיים

דוד ביטן:  אחרי שנקבל את המועדים - - -     

חמד עמאר: מה זה קשור לרשות החשמל? אדוני היושב-ראש, זה לא התפקיד שלו

חמד עמאר:  זה לא התפקיד שלך

חמד עמאר:  מה זה קשור אליך?      

קריאה: למה אתה צועק עליו?     

דרור וגשל: עוד לא אמרתי כלום

חמד עמאר: סנקציות או לא סנקציות

חמד עמאר:  אתה לא מתווכח עם חבר כנסת

דרור וגשל: אל תצעק עלי

דוד ביטן: חמד, זכותו לדבר

חמד עמאר: כן, אבל להיכנס לדברים שלא שייכים אליו?     

דוד ביטן: אני רוצה דבר אחד להוסיף, לגבי השנתיים

דוד ביטן:  אחרי שאני אקבל את המועדים של כל התהליך, לפי זה אני אקבע

דוד ביטן:  יכול להיות שאני אקבע שלוש שנים

דוד ביטן:  זה יהיה תלוי במועדים של כל הפעילות

דרור וגשל: החיבורים הם לא חיבורים זמניים ואני אומר למה זה קשור לתעריף

דרור וגשל:  החיבורים הם חיבורים קבועים ולא מנתקים את החיבורים

דרור וגשל:  ברגע שמשקיעים את העלות בחיבורים – וכאן אנחנו חוזרים לשאלה של התעריף, לעלות, וזה מה שקשור אלי - מוחזרת אחרי הרבה מאוד שנים בהם יש צריכה של החשמל

דרור וגשל:  אם אנחנו נפרק את החיבורים, זה אומר שאנחנו נטיל את העלות העודפת הזאת על כל צרכני החשמל

דרור וגשל:  לכן מה שאדוני אמר, ולדעתי הוא אמר משהו חשוב – הוא לא כתוב בהצעת החוק אבל זה מה שעולה – שבניגוד להצעת החוק יהיה שלב ראשון שיוסף להצעת החוק שאומר שכבר מראש תהיה איזושהי בחינה שאומרת שהמבנים האלה יוכלו להישאר

דוד ביטן: ברור

דוד ביטן:  על זה אנחנו מדברים

דוד ביטן:  אנחנו נעשה את זה

דוד ביטן:  היועץ המשפטי רושם רשימות

דוד ביטן:  כאשר אנחנו מדברים על משהו, הוא רושם ואחר כך הוא מתקן את זה מטעם הוועדה

דוד ביטן:  אין בעיה

דוד ביטן:  לכן אני לא מתייחס רק למה שכתוב

דוד ביטן:  כרגע אנחנו מדברים כללי, נותנים הערות וכשזה יבוא לדיון לפי הסעיפים, לקריאה ראשונה, ההערות האלה יהיו בפנים

דוד ביטן:  אני לא רוצה לתת סתם הערות

דוד ביטן:      אני רוצה להדגיש למשרד המשפטים

דוד ביטן:  כשאתם דנים בנושא הזה של השוויון, אמרתי יש את הנושא של קרקע פרטית או קרקע שפלשו עליה

דוד ביטן:  זה יחול על קרקע פרטית ולא יחול על קרקע שהיא לא פרטית או קרקע שפלשו אליה

רוסלאן עותמאן: אין שאלה לגבי זה

דוד ביטן: אם אין שאלה, נכניס את זה לחוק כבר עכשיו

דוד ביטן:  זה יצמצם לנו את הבעיה של השוויון

רוסלאן עותמאן: אם יש פלישות, אגב, זה גם כתוב במתווה להפעלת סעיף 157

דוד ביטן: מצוין

דוד ביטן:  בבקשה תכניס את זה לחוק

דוד ביטן:      אני רוצה שתיעשה בדיקה ואני מבקש מראשי הרשויות לכתוב מכתב לנציג משרד המשפטים ומינהל התכנון

דוד ביטן:  טענתם בפניי שהממשלה שאשמה במספר דברים שקשורים לעובדה שלא הייתה ברירה לדרוזים אלא לבנות באופן לא חוקי מכיוון שלא היו תב"עות ואף אחד לא הכין ואף אחד לא נתן שיעשו וכולי

דוד ביטן:  אני רוצה על זה גם מסמך, גם הסבר וגם עובדות

דוד ביטן:  לא סתם לכתוב לי טענות כלליות

דוד ביטן:  אני רוצה שגם משרד המשפטים יראה את זה

דוד ביטן:      יש לנו איזשהו רעיון לפיו ניתן לשר לקבוע את היישובים שהחוק הזה יחול עליהם

איתי עצמון: את המתחמים?     

דוד ביטן: את המתחמים

דוד ביטן:  אחר כך אני אסביר לך

דוד ביטן:  זאת אומרת, אנחנו נאשר את החוק אבל אחר כך תהיה סמכות לשר - נקבע מי השר – להוציא איזשהו צו שקובע איזה יישובים על סמך כל מיני בדיקות שהוא יעשה

איתי עצמון: קריטריונים

דוד ביטן: קריטריונים

דוד ביטן:  הבסיס שאמרתי חייב להיות קרקע פרטית וקרקע שלא פלשו אליה

דוד ביטן:  זה מבחינתנו דבר חשוב והוא פותר חלק מהבעיה

דוד ביטן:  אני לא מוכן – אני אומר בגלוי – שעם כל הכבוד, אם הבדואים פלשו בנגב לקרקעות מדינה, אני לא אלך לתת להם חיבור חשמל

דוד ביטן:  אני לא משווה אותם לדרוזים שזאת קרקע שלהם

דוד ביטן:  יש הבדלים גדולים מאוד ואני אומר את זה בגלוי ולא מאחורי הגב

שלום דנינו: אם הם יעמדו בקריטריונים, אין בעיה, הכול יהיה על מצע שוויוני

דוד ביטן: דרך אגב, הקרקע בנגב היא לא קרקע פרטית

עלי סלאלחה: אנחנו רוצים שכולם יקבלו אבל אנחנו רוצים לפתור את הבעיה שלנו

דוד ביטן: ברור

דוד ביטן:  אנחנו הכנסת ואנחנו ומשרדי הממשלה צריכים לדון בשאלת השוויון

דוד ביטן:  ברור שכל אחד דואג לעצמו ואתם דואגים לעצמכם אבל אנחנו חייבים להסתכל על הכול ולא יכולים להסתכל רק על משהו ספציפי

דוד ביטן:       אם כן, אני צריך לקבל את הנתונים

דוד ביטן:  אני מבקש שהנתונים יגיעו כמה שיותר מהר

קריאה: חלק מהם אצלך

דוד ביטן: ראשי הרשויות, אם אתם רוצים באמת לעזור לאוכלוסייה שלכם, תעשו סקר נכסים ביישובים על מנת לראות היכן הבעיות ומה הבעיות שקיימות בבנייה הלא חוקית הזאת

דוד ביטן:  נתונם שיאפשרו למינהל התכנון לתת התייחסות בתב"ע שהולכת להיות מוגשת

רוסלאן עותמאן: נתונים לגבי צווים צריך לבקש מהרשות

דוד ביטן: אני מדבר על הבנייה

דוד ביטן:  הבנייה צריכה להתייחס לקווי בניין, לאחוזי בנייה, למספר יחידות דיור וכולי

דוד ביטן:  לא צריכים עכשיו לקחת מומחים לעניין הזה אלא באופן כללי

דוד ביטן:  כל הדברים שציינתי צריכים לבוא בחשבון כאשר דנים כי אם לא, כשיצטרכו לשלם היטל השבחה תבואו ותאמרו לי שהבן אדם משלם הון עתק בגין זה שיש שלוש דירות ולא שתיים

דוד ביטן:  צריך לתת לזה התייחסות בתב"ע ואז תשלמו פחות

דוד ביטן:      אני מסביר את זה לראשי הרשויות

דוד ביטן:  העובדה שאנחנו מכניסים בחוק את התהליך עד לשלב של הוצאת היתר תעזור לרשויות המקומיות ללכת עם החוק הזה עד הסוף

ראדי נגם: אף אחד לא אמר לא

דוד ביטן: אמר את זה ראש מועצת כסרא סמיע

יאסר ג'דבאן: לא אמרתי

דוד ביטן: זה נותן הסבר למה מוכנים לעשות חיבור חשמל לפני הזמן אבל כשהם יודעים שבסוף יוצא היתר בנייה

דוד ביטן:  שיש אפשרות להוציא היתר בנייה

דוד ביטן:  שיהיה ריאלי

דוד ביטן:      עוד משהו?     

ראדי נגם: כן

ראדי נגם:  אם רוצים לעזור ויש כוונות לעזור, מה שיפתור את הבעיה זה להקים ועדה אד-הוק לתכנון ובנייה, עם סמכויות ועדה מחוזית ואפשר להריץ ולטפל אך ורק בבעיות של הדרוזים ובזה בא לציון גואל

דוד ביטן: יכול להיות

דוד ביטן:  עדיין הם יוציאו את ההיתרים

ראדי נגם: כן

ראדי נגם:  אפשר לזרז את התהליך

דוד ביטן: אני לא פוסל את זה

דוד ביטן:       מינהל התכנון ומשרד הפנים, שמעתם את ההצעה? אני חושב שזה רעיון לא רע

קריאה: זה על הפרק

דוד ביטן: אני לא יודע מה עם הוועדות האזוריות במקרה הזה אבל יכול להיות שצריך לתת אולי לוועדה אזורית מסוימת שהיא מאוד מוכשרת ומתפקדת טוב לעשות את הדבר הזה

ראדי נגם: היום בצפון יש ועדת משנה, ועדת משנה לענייני הדרוזים אבל התכנסות שלה היא אחרי זמן ארוך

ראדי נגם:  לדעתי צריכה להיות ועדה לטפל רק בדרוזים ואז ניתן לפתור את הבעיה

חמד עמאר: היא תוקצבה ולא מתכנסת

קריאה: היא התכנסה

חמד עמאר: אני שמח שאתה אומר שהיא התכנסה

חמד עמאר:  אני תקצבתי אותה

ראדי נגם: אישרנו עשרות תוכניות

ראדי נגם:  אני נמצא בוועדה ולא מישהו אחר

איתי עצמון: בהמשך לבקשות של היושב-ראש

איתי עצמון:  אני מבקש מנציגי משרדי הממשלה ובמיוחד מנציגי מינהל התכנון ומטה התכנון להעביר אלינו באופן מסודר את ההערות הפרטניות שלכם לנוסח – כמובן בתיאום עם שאר משרדי הממשלה - כדי שנוכל להתקדם

ראא'ד שנאן: מנכ"ל המועצה הדרוזית

ראא'ד שנאן:  אני בא בשמו של השייח' טריף

ראא'ד שנאן:  אם יורשה לי, אני אומר כמה משפטים

ראא'ד שנאן:  התקבל כאן רושם כאילו היישובים הדרוזים לא רוצים תכנון

ראא'ד שנאן:  נהפוך הוא, הם רוצים לקדם ולהשלים את התכנון

ראא'ד שנאן:  גם התושבים הדרוזים רוצים לקבל היתר בנייה והלוואי ולא היה צורך בחוק הזה אבל במבחן המציאות יש כשלון תכנון טוטלי

ראא'ד שנאן:  היושב-ראש, שאלת מה קורה עם המחדלים של כל הממשלות ולא משנה איזו ממשלה – שינוי, שמאל, ימין – הדבר הזה מוכח בהחלטות ממשלה

דוד ביטן: בוא נגיד שבן גוריון לא אשם

ראא'ד שנאן: בטוח שלא

ראא'ד שנאן:  משנת 1990 ואילך כולם אשמים

ראא'ד שנאן:  הנושא הזה גם מופיע בהחלטות ממשלה

ראא'ד שנאן:  בהחלטת הממשלה האחרונה מיולי 2023, הממשלה מודה בפה מלא – גם ראש-הממשלה אומר את זה בקולו – כי יש מחדל תכנוני ולא יכול להיות שקצין בצה"ל לא יכול להוציא היתר בנייה

דוד ביטן: אמרתי שתציגו לי את הדברים האלה

ראא'ד שנאן: אני אומר עכשיו איך נציג את הדברים

דוד ביטן: אני אעביר אותם למשרד המשפטים

ראא'ד שנאן: שר הפנים משה ארבל מינה יועץ מיוחד שבימים אלה משלים את כתיבת דוח לגבי כל ההערות שעלו כאן

ראא'ד שנאן:  אני מציע שהוועדה תזמן אותו לישיבה כאן תשמע אותו

ראא'ד שנאן:  הוא יוכל להציג בפני הוועדה את הדברים

ראא'ד שנאן:  זה לא יועץ משפטי של יועמ"ש איו"ש

ראא'ד שנאן:  הוא יוכל להציג זמני תכנון, כמה זמן ייקח להשלים תכנון, ותוכלו להיווכח בעצמכם

ראא'ד שנאן:  כאמור, אני מציע שהוא יוזמן לוועדה

דוד ביטן: לא סתם אמרתי שבחוק שלנו ניתן סמכות לשר במבחנים מסוימים לאשר במסגרת צו או משהו כזה

דוד ביטן:  אני אומר שאם שר הפנים מקים ועדה ועושים עבודה, הוא יכול אחר כך להוציא את זה במסגרת הזאת

דוד ביטן:  אנחנו באיזשהו שלב צריכים לסיים את החוק

דוד ביטן:  אני לא יכול להמתין עד שהוועדה הזאת תסיים את עבודתה

דוד ביטן:       ביקשתי שראשי הרשויות יאמרו לנו למה מבחינתכם הממשלה אשמה במה שקרה, בכך שלא עשו את התוכניות ושלאנשים לא הייתה ברירה במצב הזה לעשות כך וכך

דוד ביטן:  זה אחד השיקולים שיכולים להיות מבחינתנו, מבחינת השר ומבחינת משרד המשפטים להתייחס לעניין

דוד ביטן:  ביישובים יהודיים למשל אין בעיה כי לאורך השנים העיריות הגישו תוכניות לגבי כל הדברים האלה ולעומת זאת בכפרים הדרוזים זה לא נעשה

דוד ביטן:  התושב אולי לא אשם בזה ולכן צריך להתייחס לעניין

דוד ביטן:  אם ראש הממשלה אמר, יפה מאוד שהוא אמר אבל זה לא פותר לי את בעיית השוויון

דוד ביטן:  הוא יכול גם לומר משהו שהוא לא שוויוני

קריאה: שוויון הוא לא חזות הכול

דוד ביטן: לא

דוד ביטן:  כשאתה מחוקק חוק זה חזות הכול

ראא'ד שנאן: אפשר לעשות את ההבחנה

דוד ביטן: יש לזה משמעות

יאסר ג'דבאן: גם היו חוקים שלא היה בהם שוויון

דוד ביטן: יכול להיות ועתרו לבג"ץ

דוד ביטן:  נכון?      

יאסר ג'דבאן: עתרו ולא עזר להם

ראא'ד שנאן: אפשר להציג את ההבחנה

ראא'ד שנאן:  יש נימוקים עובדתיים

דוד ביטן: אני אומר לכם להציג

ראא'ד שנאן: אנחנו מוכנים

דוד ביטן: אתם מתווכחים איתנו? אני אומר לך תציג ואתה אומר לי אפשר

יאסר ג'דבאן: הנימוקים נמצאים בפניך

יאסר ג'דבאן:  הנימוקים נמצאים במסמך שהעברתי לכם הבוקר

דוד ביטן: עוד לא ראיתי אותו

דוד ביטן:  תעביר אותו במייל כדי שנוכל להתייחס אליו

דוד ביטן:  תעביר לוועדה

דוד ביטן:  אחר כך הם יושבים איתי ומסבירים לי מה העניין ואז אני יכול להסתכל על המסמך לראות אם אתה צודק או לא צודק

דוד ביטן:  ההחלטה אמנם שלנו אבל הם עושים עבודה

דוד ביטן:  צריכים לראות את המסמכים האלה

אברהם דויטש: תנועת רגבים

אברהם דויטש:  אנחנו מתנגדים להצעת החוק

אברהם דויטש:  לא הצלחנו להבין מה הקשר בין החוק לבין המלחמה הנוכחית

אברהם דויטש:  דאם יש צורך בתאורת חירום, אז בואו נדאג שבכל בית יש תאורת חירום

אברהם דויטש:  אין שום קשר בין המלחמה לזה

אברהם דויטש:  להפך, לפי הפרסומים הוועדה צריכה לדון איך לספק לכל בית גנרטור ולא לחבר אותם לרשת החשמל

אברהם דויטש:  זה לפי הפרסומים מהשבוע האחרון

אברהם דויטש:      נקודה שנייה

אברהם דויטש:  אין קשר בין משרתי המילואים לבין החוק הזה

אברהם דויטש:  כאשר הציגו את החוק הציגו אותו כאילו כביכול מדובר בדאגה לחיילי המילואים

אברהם דויטש:  לא ראיתי בשום מקום בחוק מישהו שצריך להראות שירות מילואים פעיל, מישהו שצריך להראות צו 8 בתוקף

אברהם דויטש:  אין שום קשר, זה סתם מסמא את עיני הציבור וחבל

אברהם דויטש:       אני מבקש אדוני היושב-ראש שלא יפריעו לי לדבר

אברהם דויטש:  אני לא הפרעתי לאף אחד

ראדי נגם: אתה מפריע

אברהם דויטש: נכון, לא נעים לשמוע עמדות אחרות

אברהם דויטש:  גם אני שמעתי הרבה עמדות שלא היו לרוחי

חמד עמאר: ניתן לו לשיר את מה שהוא רוצה

אברהם דויטש: החוק יחול על כל הבנייה הלא חוקית בישראל

קריאה: לא

קריאה:  אל תטעה

קריאה:  תקרא את החוק

דוד ביטן: עצור

דוד ביטן:  אני מפסיק אותך

דוד ביטן:  אמרתי שבנושא השוויון יהיה דיון מיוחד

דוד ביטן:  אני לא פותח את הנושא הזה עכשיו בסוף הישיבה

אברהם דויטש: החוק הזה פוגע בראש ובראשונה בתושבים עצמם

דוד ביטן: סיימנו

דוד ביטן:  כשיהיה דיון על השוויון, תתייחס

אברהם דויטש: יש כאן כמה נקודות

אברהם דויטש:  הנקודה של השוויון היא אחת

דוד ביטן: דבר על הבנייה וחיבור החשמל

דוד ביטן:  אתה יכול לדבר על זה?     

אברהם דויטש: בוודאי

אברהם דויטש:  התחלתי אבל הפסקת אותי

אברהם דויטש:  החוק הזה פוגע בראש ובראשונה בתושבים הדרוזים עצמם

ראדי נגם: איך אתה מגיע למסקנה הזאת?      

אברהם דויטש: המסקנה נובעת מזה שיש בעיה קשה מאוד של תשתיות ביישובים הדרוזים וזה נובע מכך שהיישובים האלה נבנו הרבה לפני חוק התכנון והבנייה

אברהם דויטש:  מאות שנים לפני כן

אברהם דויטש:  לכן הבניין נוצר בצורה כזאת שיש צפיפות

אברהם דויטש:  לא ניתן להעביר שם תשתיות של כבישים, של מים, של חשמל, של ביוב

אברהם דויטש:  החוק הזה בעצם מעודד את המשך הבנייה הלא חוקית שהיא זו שמקשה על העברת התשתיות

דוד ביטן: לא

דוד ביטן:  עצור

דוד ביטן:  עם כל הכבוד, אתה חושב שאם אתה יכול לומר כל דבר? קודם כל, נתחיל מזה שלכן אני מדבר על הוצאת היתרים

דוד ביטן:  על סוף תהליך

דוד ביטן:  אני לא מדבר על תחילת תהליך בלי סופו

דוד ביטן:  בסוף התהליך יוציאו היתרי בנייה

דוד ביטן:       אנחנו מדברים על מצב קיים

דוד ביטן:  זה שאולי לפני 20 שנים, 15 שנים, 10 שנים עשו בנייה לא חוקית ובאמת לא פיתחו תשתיות וכולי, זה מצב נתון כרגע

דוד ביטן:  אתה רוצה שנשאיר את המצב הנתון הזה לאורך ימים? אנחנו מנסים לתקן אותו

אברהם דויטש: ברשותך, אני אתייחס לזה

דוד ביטן: לא

דוד ביטן:  זה לא ויכוח בינינו

דוד ביטן:  אמרת את שלך

אברהם דויטש: אדוני היושב-ראש, לפעמים לא נעים לשמוע דברים ולשמוע גם דעות אחרות

דוד ביטן: זה לא ויכוח בינינו

אברהם דויטש: אדוני היושב-ראש, גם אם זה לא מקובל על דעתך - - -     

דוד ביטן: סיימנו

ראדי נגם: אדוני, חסרים לך הרבה נתונים

דוד ביטן: אני לא פותח את זה

אברהם דויטש: אם היושב-ראש יאפשר לי לדבר, אוכל להתייחס לגבי הנתונים

ראדי נגם: אתה לא יודע כלום

אברהם דויטש: 130,000 מבנים לא חוקיים ואתם רוצים לחבר ואתם לחשמל

אברהם דויטש:  בהצלחה

קריאה: אנחנו נתחבר לחשמל על אפך ועל חמתך

ראדי נגם: 324,000 דונם לפני קום המדינה קרקע פרטית והיום יש 116,000 דונם

ראדי נגם:  על מה אתה מדבר?     

דוד ביטן: הדרוזים שותפים איתנו באופן מלא במה שאנחנו עושים והם מתגייסים לצה"ל והם במשמר הגבול

דוד ביטן:  אתה לא יכול להשוות אותם עם אחרים

קריאה: אנשים שלושה חודשים במילואים

חמד עמאר: חברים, אסור להיגרר

חמד עמאר:  שיגיד את דעתו ונגמר

חמד עמאר:  הוא יכול לומר מה שהוא רוצה

חמד עמאר:  הדברים שלו שווים כקליפת השום

פטין מולא: רוצה לחבר את היישובים על הכתפיים של הדרוזים, את כל היישובים הלא מוכרים

פטין מולא:  על זה אתה מדבר

דוד ביטן: מנכ"ל חברת החשמל רוצה לומר משהו

דוד ביטן:  אני אתן לך דקה ואני נועל את הישיבה

מאיר פעיל: תודה רבה כבוד היושב-ראש

מאיר פעיל:  הדיון חשוב

מאיר פעיל:  אני דווקא אומר מספר משפטים

מאיר פעיל:  אם זה לא יהיה פשוט, זה פשוט לא יהיה

מאיר פעיל:       אם מינהל התכנון והבנייה לא מסוגל לבצע את המוטל עליו, שירדו מחברת החשמל, אנחנו לא חוטבי עצים ולא שואבי מים של אף אחד

מאיר פעיל:  אנחנו רוצים לחבר את החשמל כי זה מה שצריך להיות לכל אחד

מאיר פעיל:      חשמל הוא לא מוצר חיוני אלא הוא מוצר קיומי

מאיר פעיל:  אני יודע מה המשמעות של המוצר הזה ככלל ובעתות של חורף עז וקיץ לוהט

קריאה: בג"ץ חולק עליך

קריאה:  בית המשפט העליון חולק על הקביעה שלך

מאיר פעיל: היועץ המשפטי של חברת החשמל יחד איתי קיימנו עוד לפני הקריאה הטרומית שיחת ועידה עם אופיר כץ ואמרנו לו את כל ההערות שאמרנו כאן בתחילת הדרך

מאיר פעיל:  לכן לא שינינו, לא אנחנו ולא השר, דבר וחצי דבר מבחינת העמדה הראשונית שעמדה על הפרק בהקשר הזה

מאיר פעיל:       אני חוזר ואומר שאם יהיו כאן ים של תנאים, מנורה אחת לא תידלק

דוד ביטן: זה לא יהיה המצב

דוד ביטן:  אמרתי לך כבר שאתה לא נשיא המדינה

מאיר פעיל: לא

מאיר פעיל:  אני מחברת חשמל

מאיר פעיל:  משרת ציבור

דוד ביטן: אני יודע שאתה בעד חיבור חשמל

מאיר פעיל: נכון

דוד ביטן: אתה בעד הציבור באופן כללי, אז חברו

דוד ביטן:  מה אתם רוצים ממני? אני הפרעתי לכם לחבר     

מאיר פעיל: 	 לא

מאיר פעיל:  אגב, אם זה היה תלוי בי, הייתי מחבר אבל אני שומר חוק

מאיר פעיל:  הרעיון הוא שאתה העלית את הסוגייה הזאת על סדר יומה של הוועדה שאתה עומד בראשה

דוד ביטן: לא, לא אני העליתי

דוד ביטן:  הביאו לי הצעת חוק

מאיר פעיל: את זה אני אומר

מאיר פעיל:  חברי הכנסת בראשות אופיר כץ עשו מעשה ראוי

מאיר פעיל:  רצוי לסיים את זה אתמול ולא מחר

דוד ביטן: אם אתה אומר שזה כל כך קיומי וחשוב, קודם כל תן הסכמה להיות בראש המינהלת

מאיר פעיל: אני אומר כן

מאיר פעיל:  אני רוצה, אני אשמח ואני אהיה מאושר לקדם את זה

דוד ביטן: אם כן, אתה תדאג גם לדברים האלה, תדאג בסוף לחיבור ולכל

דוד ביטן:  אם תקבל תקציב

מאיר פעיל: אגב, אני כבר אומר לך שאני לא צריך את כל השטויות האלה

מאיר פעיל:  אנחנו צריכים רק סמכויות

מאיר פעיל:  לא צריך תקציב

דוד ביטן:  סמכויות תקבל בחוק

מאיר פעיל: צריך סמכויות כדי לקדם את העניין הזה ולהסיט הצידה את כל אלה שכל הזמן מערימים מכשולים על גבי מכשולים

דוד ביטן: אני כבר שמעתי את הדברים האלה גם בישיבות אחרות

דוד ביטן:  תקשיב טוב, אתה תקבל סמכויות בחוק הזה

דוד ביטן:  הכול כתוב ברור

דוד ביטן:  אמרתי את זה ליועצים המשפטיים והם ינסחו

דוד ביטן:  כמובן שהם ישבו עם הגורמים המקצועיים

דוד ביטן:  תהיה מינהלת, יהיו לה סמכויות, יהיו מועדים לכל דבר, הכול יהיה

דוד ביטן:  אנחנו לא נעשה חוק שלא יבצעו אותו

מאיר פעיל: כבוד היושב-ראש, עוד דבר אחד

מאיר פעיל:  תזכור שההסדרה הזאת היא גם אינטרס מובהק של כל אלה שיש להם היתרים, טופס 4 וטופס אכלוס, מכיוון שהם ניזוקים כתוצאה מהמצב הזה

מאיר פעיל:  גם הם ניזוקים

דוד ביטן: רבותיי, יש לי עכשיו עוד ישיבה

דוד ביטן:  בהמשך אנחנו נקיים ישיבה נוספת

דוד ביטן:  תודה רבה לכולם